title: Nigerian historia

text: Britit valloittivat Lagosin vuonna 1851 ja liittivät sen virallisesti osaksi imperiumiaan vuonna 1861. Britit perustivat alueelle kaksi protektoraattia: Etelä-Nigerian protektoraatin ja Pohjois-Nigerian protektoraatin. Kyseiset protektoraatit kestivät vain 14 vuoden ajan, ja ne yhdistettiin vuonna 1914, jolloin Nigeriasta tuli Britannian siirtomaa ja protektoraatti. Kolonisaatio alueella jatkui vuoteen 1960 asti, jolloin itsenäistymistä ajanut taho onnistui saamaan Nigerialle itsenäisyyden. Nigerian liittovaltio itsenäistyi 1. lokakuuta 1960, mutta aluksi se oli Commonwealth realm, ja Britannian kuningatar Elisabet II oli edelleen myös Nigerian valtionpäämies.


title: Nigerian historia

text: Nigeriasta tuli tasavalta vuonna 1963, mutta joutui militaristisen vallan alle verisen vallankaappauksen jälkeen vuonna 1966. Pääosin igbo-kansan asuttama itäinen osavaltio Biafra yritti itsenäistyä vuonna 1967 ja lopulta separatistiliike muodosti Biafran tasavallan samaisena vuonna, joka johti miltei kolmivuotiseen Biafran sotaan eli Nigerian sisällissotaan. Biafran tapahtumat herättivät laajalti kansainvälistä huomiota ja sieltä maailmalle levinneet uutiskuvat vahingoittivat vakavasti Nigerian mainetta. Vuoden 1975 veretön vallankumous nosti valtaan siviilihallintoa luvanneen Murtala Ramat Mohammedin. Nigeriasta tuli jälleen tasavalta uuden perustuslain laatimisen jälkeen vuonna 1979. Tämä tasavalta oli tosin lyhytikäinen, kun kenraalimajuri Muhammadu Buhari kaappasi vallan jälleen itselleen neljä vuotta myöhemmin vuonna 1983. Vuonna 1985 Ibrahim Babangida kaappasi puolestaan vallan Buharilta toisessa peräkkäisessä verettömässä vallankaappauksessa.


title: Nigerian historia

text: Vuonna 1993 Ibrahim Babangidan johtama sotilashallitus piti presidentinvaalit, mutta niiden lopputulos mitätöitiin Moshood Abiolan voitettua ja muutaman kuukauden kuluttua marraskuussa kenraali Sani Abacha otti vallan. Abachan aikana kuoli ja katosi paljon toisinajattelijoita, muun muassa Ken Saro-Wiwa. Abacha kuoli vuonna 1998 ja neljäs tasavalta perustettiin seuraavana vuonna, lopettaen kolme vuosikymmentä kestäneen jatkoittaisen sotilasdiktatuurin.


title: Spies

text: Spies Rejser oli tanskalaisen liikemiehen Simon Spiesin vuonna 1956 perustama tanskalainen matkatoimisto, joka toimi kaikkialla Pohjoismaissa. Suomessa yhtiö tunnettiin nimellä Spies. Yritys saavutti nopeasti menestystä ja laajeni huomattavasti. Aluksi se järjesti halpoja laiva- ja linja-automatkoja Mallorcalle, mutta 1960-luvulla se osti tanskalaisen lentoyhtiön konkurssipesän ja aloitti tilauslennot etelän lomakohteisiin Conair of Scandinavia -nimen alla.


title: Spies

text: Spies ja sen 1989 ostama Tjäreborg ovat sittemmin useiden yrityskauppojen kautta päätyneet osaksi Thomas Cook Groupia. Valmismatkojen markkinointinimenä Spies on yhä käytössä Tanskassa.


title: Spies

text: Spies-matkailuyrityksen perusti köyhistä oloista lähtenyt Simon Spies vuonna 1956. Yrityksen menestyksen myötä hän sijoitti saamansa tuotot varovasti obligaatioihin. Hänen ikääntyessään omaisuuden periminen ja yrityksen jatkuvuus muodostuivat ongelmaksi. Neuvonantajiensa kehottamana perheetön ja lapseton Spies hankkiutui 62-vuotiaana naimisiin 21-vuotiaan Janni Brodersenin kanssa 1983. Simon Spies kuoli alle vuoden kuluttua häistä ja koko yrityksen peri Janni Spies, joka alkoi siirtää yrityksen varoja omiin nimiinsä ja ajoi yrityksen konkurssin partaalle.


title: Spies

text: Tarinan mukaan Janni Spiesin äiti Yvonne Isager oli tyytymätön Spiesin kautta varaamaansa junamatkaan Pariisiin, ja palattuaan tivasi tyttäreltään kuka Spiesin oikein omistaa. Tämän seurauksena tytär otti äitinsä mukaan Spiesin johtoon epäviralliseksi henkilöstöpäälliköksi. Äiti alkoi vahtia ja arvioida yhtiön työntekijöitä omavaltaisesti, kunnes sai lakonuhan edessä väistyä. Janni Spies nimitti yhtiön johtokuntaan veljensä, joka oli ammatiltaan työkaluseppä. Tämä innostui keinottelija Steffen Møllerin kanssa kasvattamaan yritystä ostamalla vuonna 1989 toisen tanskalaismatkatoimiston Tjäreborgin, jonka perustaja, pastori Eilif Krogager oli jäämässä eläkkeelle. Spiesin lentoyhtiölle Conairille ostettiin kalliiksi osoittautuneella valuuttalainalla kuusi Airbus A320 -lentokonetta, jotka asiantuntijoiden mukaan soveltuivat erittäin huonosti yrityksen tilauslentoliikenteeseen. Kauppoja ja velkaantumista vastustaneet vanhat johtohenkilöt alkoivat poistua yrityksestä, ja Spies-Tjæreborg alkoi menettää markkina-asemiaan uudelle tulokkaalle, Lars Larsenin halpamatkatoimistolle. Vuonna 1992 Spies-Tjæreborgin johtoon asettui Janni Spiesin uusi aviomies, lakimies Christian Kjær. Samoihin aikoihin yhtiön luotottajat painostivat Jannin Spies-Kjærin veljen ja tämän epämääräisten neuvonantajien lähtemään johtokunnasta.


title: Spies

text: Spies-Tjæreborg-konserni pysyi Kjærin pariskunnan omistuksessa vuoteen 1996 saakka, jolloin Airtours plc osti sen ja yrityksestä tuli osa pohjoismaista Scandinavian Leisure Groupia. Vuonna 2001 Airtours ja Scandinavian Leisure Group yhdistyivät nimelle MyTravel Group, ja seuraavana vuonna Spies sulautettiin Tjäreborgiin.


title: Spies

text: 2010-luvun lopulla Spies ja Tjäreborg ovat osa kansainvälistä Thomas Cook Group -matkailujättiä, ja Spies-tuotemerkki on yhä käytössä Tanskassa. Pohjoismaista konserniin kuuluvat myös muun muassa Thomas Cook Airlines Scandinavia (ent. Premiair, ent. MyTravel Airways) ja ruotsalainen Ving (ent. Vingresor).


title: Boris Nikolov

text: Boris Georgiev Nikolov (10. maaliskuuta 1929 Bazargic, Romania – 29. tammikuuta 2017) oli bulgarialainen nyrkkeilijä ja maansa historian ensimmäinen olympiamitalisti.


title: Boris Nikolov

text: Nikolov voitti sarjan 75 kg olympiapronssia, Bulgarian olympiahistorian ensimmäisen mitalin, Helsingissä 1952. Melbournen kesäolympialaisissa 1956 hän sijoittui viidenneksi.


title: Boris Nikolov

text: Nikolov kuoli kotonaan 87-vuotiaana tammikuussa 2017.


title: Formula 2 Monacon Grand Prix 2017

text: Formula 2 Monacon Grand Prix 2017 oli Formula 2 -kauden 2017 kolmas osakilpailu, joka ajettiin 26.–27. toukokuuta Monacon katuradalla Monacossa.


title: Formula 2 Monacon Grand Prix 2017

text: Robert Vișoiu teki paluun F2-sarjassa ajamalla Campos Racing -tallissa.


title: Formula 2 Monacon Grand Prix 2017

text: Muista Formula 2-sarjan aika-ajoista poiketen Monacossa aika-ajot jaettiin A -ja B -osioihin, joissa kummassakin ajoi kymmenen kuljettajaa 20 minuutin aika-ajosessiossa.


title: Formula 2 Monacon Grand Prix 2017

text: Paalupaikalle ajoi monacolainen Charles Leclerc. Toiseen ruutuun kiilannut Alexander Albon hävisi Leclercin paaluajalle vain 0,012 sekuntia. Kolmanneksi sijoittui Oliver Rowland.


title: Formula 2 Monacon Grand Prix 2017

text: Nobuharu Matsushita törmäsi kaiteeseen mutkassa 15, ja jäi ruutuun 7, mutta edeltä pudonnut Nyck de Vries nosti Matsushitan sijoitusta pykälällä. De Vries sai 3 lähtöruudun rangaistuksen esteltyään Antonio Fuocoa radalla.


title: Formula 2 Monacon Grand Prix 2017

text: Antonio Fuoco ja Sean Gelael sammuttivat autonsa lähtöruudukkoon ja näin ollen muut ajoivat yhden ylimääräisen lämmittelykierroksen, joka oli pois kilpailun kierrosmäärästä. Leclerc piti lähdössä kärkipaikkansa, Albon oli toisena, Rowland kolmas ja Matsushita neljäs. Ensimmäisellä kierroksella mutkassa 6 Ralph Boschung osui Sergio Canamasasin autoon, ja Canamasas joutui hakemaan uuden etusiiven pudoten viimeiseksi.


title: Formula 2 Monacon Grand Prix 2017

text: Nicholas Latifi joutui keskeyttämään kilpailun pistesijoilta kierroksella 7. Hänen autonsa pysähtyi tunneliin, jonka seurauksena turva-auton oli tultava radalle. Turva-auton takana muun muassa Alexander Albon pysähtyi varikolla. Turva-auto vieraili radalla toisenkin kerran, kun Robert Vișoiu törmäsi kierroksella 21 Louis Delétraziin mutkassa 5. Vișoiu joutui keskeyttämään kilpailunsa, mutta Delétraz pääsi jatkamaan kilpailuaan. Kilpailun kärkipaikalla ajanut Leclerc pysähtyi juuri ennen kuin turva-auto oli tullut radalle. Turva-auton takana puolestaan muun muassa Rowland, Matsushita ja Artem Markelov pysähtyivät ja nousivat kilpailun kärkeen. Leclerc joutui lopulta keskeyttämään kilpailunsa vasemman eturenkaan kiinnitysongelmien seurauksena.


title: Formula 2 Monacon Grand Prix 2017

text: Oliver Rowland ajoi kilpailun voittoon. Voitto oli samalla Rowlandilla uransa ensimmäinen GP2 (sittemmin Formula 2) -sarjassa. Toiseksi ajoi Markelov ja kolmanneksi Matsushita.


title: Formula 2 Monacon Grand Prix 2017

text: Nyck de Vries nousi kärkeen toisesta ruudusta ensimmäisessä mutkassa. Häntä seurasi paalulta lähtenyt Johnny Cecotto. Charles Leclerc törmäsi kierroksella 3 Norman Naton autoon, jonka seurauksena Nato joutui keskeyttämään kilpailunsa. Leclerc sai kolarista 10 sekunnin aikarangaistuksen, mutta joutui myös itse keskeyttämään kilpailun kierroksella 21. Sergio Canamasas törmäsi Oliver Rowlandiin kierroksella 27 samassa mutkassa (mutka 16) rikkoen etusiipensä, mutta pystyen jatkamaan kilpailuaan.


title: Formula 2 Monacon Grand Prix 2017

text: Nyck de Vries voitti Monacon sprinttikilpailun. De Vriesin tallikaveri Johnny Cecotto oli toinen ja Gustav Malja kolmas. Luca Ghiotto oli neljäs, Artjom Markelov viides, joka onnistui ohittamaan Alexander Albonin mutkassa 16. Albon oli maalissa kuudes, Nobuharu Matsushita seitsemäs ja Jordan King kahdeksas. Pitkän kilpailun voittaja, Oliver Rowland oli maalissa yhdeksäs.


title: Nigerian siirtomaa ja protektoraatti

text: Nigerian siirtomaa ja protektoraatti () oli alue, josta kehittyi lopulta nykypäivän Nigeria. Siirtomaata hallitsi brittiläinen imperiumi 1800- ja 1900-luvuilla. Brittien vaikutus alueella alkoi orjuuden lakkauttamisen aikana vuonna 1807. Britannia liitti Lagosin imperiumiinsa vuonna 1861.


title: Nigerian siirtomaa ja protektoraatti

text: Siirtomaa-aika Nigeriassa kesti vuodesta 1900 vuoteen 1960, jolloin maa itsenäistyi Nigerian liittovaltiona ja pysyi sellaisena kolme vuotta, kunnes siitä tuli nykyinen Nigerian liittotasavalta.


title: Pohjois-Nigerian protektoraatti

text: Pohjois-Nigerian protektoraatti () oli brittiläisen imperiumin protektoraatti, joka sijaitsi nykyisen pohjoisen Nigerian alueella vuodesta 1900 vuoteen 1914.


title: Pohjois-Nigerian protektoraatti

text: Protektoraatin pinta-ala oli 660 000 neliökilometriä ja siihen kuuluivat Sokoton kalifaatin ja Bornun valtakunnan valtiot, jotka Britannia oli valloittanut vuonna 1902.


title: Pohjois-Nigerian protektoraatti

text: Protektoraatti kesti 1. tammikuuta 1914 asti, jolloin se yhdistyi Etelä-Nigerian protektoraatin ja Lagosin siirtomaan kanssa. Tällöin protektoraatista tuli Nigerian siirtomaan ja protektoraatin pohjoinen provinssi.


title: Pohjois-Nigerian protektoraatti

text: Nigerjoki oli merkittävä kauppapaikka Länsi-Afrikassa. Brittiläiset kauppiaat olivat navigoineet joessa pitkän aikaa. Alue tunnettiin tosin ”valkoisen miehen hautana”, sillä muun muassa malaria, keltakuume ja monet muut taudit lyhensivät eritoten sisämaan eurooppalaisten elinikää. Alue oli myös tiheästi asuttu eivätkä kaikki afrikkalaiset olleet ystävällisiä eurooppalaisia kohtaan.


title: Pohjois-Nigerian protektoraatti

text: Kaikki eurooppalaiset eivät tosin pelänneet ankaran ympäristön tutkimista. Britit kilpailivat erityisesti ranskalaisten kanssa Nigerjoen alkulähteen löytämisestä. Joet olivat tärkeitä kommunikoinnin ja kaupankäynnin kannalta, joten oli tärkeää turvata pääsy koko joelle. Mungo Park, Richard ja John Lander, Dixon Denham sekä Hugh Clapperton yrittivät kaikki löytää joen alkulähteen, matkustaen usein pohjoisesta tai lännestä sillä se oli vaarattomampaa.


title: Pohjois-Nigerian protektoraatti

text: Britit olivat olleet tyytyväisiä asuttaessaan vain rannikkoa ja joensuita. 1880-luvulla ranskalaiset näyttivät, että he halusivat lisätä vaikutustaan alueella. He olivat lähettäneet retkikuntia Länsi-Afrikasta ympäröimään Kultarannikon ja Sierra Leonen siirtomaita. Britit yrittivät estää saman tapahtumista myös Etelä-Nigerian tapauksessa. George Goldie oli liikemies, joka oli kiinnostunut alueesta. Hän käytti United African Company -kauppakomppaniaansa ostaakseen maata alueelta ja yhdistääkseen sen Britannian alueeseen.


title: Pohjois-Nigerian protektoraatti

text: Myös saksalaisten saapuminen alueelle kannusti toimenpiteisiin. He olivat liittäneet Togomaan ja Kamerunin imperiumiinsa ja näyttivät, että he halusivat lisää alueita. Tässä vaiheessa Euroopan suurvallat pitivät Berliinin konferenssin selvittääkseen asian alueiden omistuksesta. Tämän jälkeen britit ottivat haltuun George Goldien (uudelleennimetyn) Royal Niger Company -kauppakomppanian johtaakseen sitä Goldien sijaan.


title: Pohjois-Nigerian protektoraatti

text: Kauppakomppanian oli tosin mahdotonta pärjätä valtioiden tukemia Ranskan ja Saksan protektoraatteja vastaan, jonka johdosta 1. tammikuuta 1900 Royal Niger Company myi alueensa Britannian valtiolle 865 000 punnan hintaan.


title: Pohjois-Nigerian protektoraatti

text: Vuonna 1914 kansainvälisten jännitteiden ja sodanuhan takia Pohjois-Nigeria yhdistettiin Etelä-Nigerian kanssa, jolloin siitä muodostui Nigerian siirtomaa ja protektoraatti.


title: Etelä-Nigerian protektoraatti

text: Etelä-Nigerian protektoraatti () oli vuosina 1900–1914 brittiläisen imperiumin protektoraatti nykyisen Nigerian rannikkoalueilla.


title: Etelä-Nigerian protektoraatti

text: Lagosin siirtomaa liitettiin protektoraattiin vuonna 1906, jolloin alueen viralliseksi nimeksi muuttui Etelä-Nigerian siirtomaa ja protektoraatti. Vuonna 1914 Etelä-Nigeria yhdistyi Pohjois-Nigerian protektoraatin kanssa, jolloin siitä tuli Nigerian siirtomaa ja protektoraatti. Yhdistäminen tehtiin pikemminkin taloudellisista kuin poliittisista syistä.


title: Etelä-Nigerian protektoraatti

text: Britannia oli sekaantunut Nigerian rannikkoon 1600-luvun orjakaupan ajoista. Brittiläiset kauppiaat toivat tavallisia valmistettuja tuotteita ja vaihtoivat ne sisämaan orjiin. Britit pitivät alueen olosuhteita liian ankarina ja tauteja vaarallisina. He eivät halunneet siirtyä sisämaahan eivätkä jättää laivojaan tai tehtaitaan. Rannikko tarjosi helpotusta helteestä ja vähensi tautien saamisen riskiä. Paikkaa kutsuttiinkin ”valkoisen miehen haudaksi”. Orjakaupan tarjoamien mahdollisuuksien ja tuottojen takia monet eurooppalaiset ottivat silti riskin vaikeissa olosuhteissa.


title: Etelä-Nigerian protektoraatti

text: 1700-luvun loppua kohden brittiläiset yritykset olivat korvanneet melkein täysin muiden valtioiden yritykset Nigerian rannikolla. Tästä huolimatta eurooppalaisten pääkauppatavarana olivat silti orjat. Rannikon heimot olivat väkirikkaita ja voimakkaita. He hyötyivät myös orjakaupasta ja käyttivät resurssejaan sijoittaakseen parempiin eurooppalaisiin aseisiin. Britit pitivät tehtaansa ja linnakkeensa suurien jokien suilla, jotka laskivat Benininlahteen ja Bonnynlahteen.


title: Etelä-Nigerian protektoraatti

text: Kun Britannia kielsi orjakaupan 1800-luvun alussa, kauppatavaraksi tuli palmuöljy. Öljykaupasta tuli niin tärkeää, että aluetta alettiin kutsua nimellä "Oil Rivers". Öljyä tarvittiin voiteluaineeksi uusille koneille teollisessa Euroopassa, ja siitä tehtiin myös saippuaa.


title: Etelä-Nigerian protektoraatti

text: Britannian kuninkaallinen laivasto kasvatti vaikutustaan alueella, sillä se yritti kukistaa vielä jatkuvan orjakaupan. Britannian orjuuden lakkauttaminen oli ollut yksipuolista, muut Euroopan valtiot jatkoivat sitä. Joet ja saaret tarjosivat orjakauppiaille erinomaisia piilopaikkoja. Kuninkaallinen laivasto miehitti läheisen Fernando Pon saaren tukikohdakseen. Espanja tosin vaati saarta takaisin vuonna 1855, ja siksi kuninkaallinen laivasto siirsi tukikohtansa Lagosin saarelle vuonna 1861. Kuudesosa laivastosta varattiin estämään orjakauppaa.


title: Etelä-Nigerian protektoraatti


title: Etelä-Nigerian protektoraatti

text: Myös saksalaisten saapuminen alueelle kannusti toimenpiteisiin. He olivat liittäneet Togomaan ja Kamerunin imperiumiinsa ja näyttivät, että he halusivat lisää alueita. Tässä vaiheessa Euroopan suurvallat pitivät Berliinin konferenssin selvittääkseen asian alueiden omistuksesta.


title: Etelä-Nigerian protektoraatti

text: Otto von Bismarckia kiinnosti kolonialismi vain siksi, että se kasvattaisi hänen vaikutusvaltaansa Euroopassa. Britannian piti ilmaista haluavansa myös Pohjois- ja Etelä-Nigeria tai vaarantaa alueiden joutumista Ranskalle tai Saksalle.


title: Etelä-Nigerian protektoraatti

text: Pohjois-Nigeria ja Etelä-Nigeria yhdistettiin vuonna 1914.


title: Kimittäjäsarvinokka

text: Kimittäjäsarvinokka ("Bycanistes fistulator") on sarvinokkien heimoon kuuluva lintu. Sitä tavataan seuraavissa Länsi-Afrikan maissa: Benin, Norsunluurannikko, Ghana, Guinea, Guinea-Bissau, Liberia, Mali, Nigeria, Senegal, Sierra Leoneja Togo.


title: Kimittäjäsarvinokka

text:
Lintua tavataan laajoilla metsiensuojelualueilla, ja se voi olla yleinen vanhojen metsien ohella myös korkeissa sekundaari- ja viljelymetsissä.
Laji on elinvoimainen. Sen kannan suuruutta ei ole määritetty, mutta sen on ilmoitettu olevan yleinen laajalla alueella. Vaikka laji sietää elinalueiden muutoksia eikä metsästyksen arvioida aiheuttavan sille paineita, kannan epäillään kuitenkin vähenevän yleisesti.


title: Kimittäjäsarvinokka

text: Linnun pituus on 45 senttimetriä. Se on melko pieni, ja sillä on valkoinen vatsa ja perä, mustat siivet. Nokka ja sen päällä oleva ontto rakenne ovat ruskeita, pohjaltaan vaaleita. Silmää ympäröivä iho on koirailla sininen, naarailla vaakea. Alalajilla B. sharpii on laaja valkoinen alue siivissä. Myös ulommat pyrstösulat ovat valkoiset. Ääni on voimakas, karhea nasaali naurumainen ja kimakka piipitys ”piip-piip-piip”.


title: Kimittäjäsarvinokka

text: Lajin elinalueita ovat ainavihannat vanhat metsät ja galleriametsät sekä mangrove- ja suometsät. Se hyödyntää myös sekundaarimetsiä ja viljelmiä. Sitä esiintyy alavilla mailla 600 metrin korkeuteen, yleensä perheryhminä tai pieninä parvina, jotka liikkuvat puiden latvustossa etsimässä hedelmiä, jotka muodostavat 90 % sen ravinnosta. Pesintä tapahtuu tammi-, huhti-, kesäkuussa ja loka-joulukuussa. Yleensä sillä on yksi poikanen.


title: Maija Poppasen paluu

text: Maija Poppasen paluu () on vuonna 2018 ensi-iltansa saanut musikaalielokuva, jonka on ohjannut Rob Marshall. Elokuva on jatko-osa vuoden 1964 elokuvalle "Maija Poppanen". Elokuvan pääosissa ovat Emily Blunt, Lin-Manuel Miranda, Meryl Streep, Ben Whishaw, Emily Mortimer, Angela Lansbury, Julie Walters ja Colin Firth. Elokuvan tapahtumat sijoittuvat 25 vuotta ensimmäisen elokuvan jälkeen, kun Anna ja Mikko Pankki ovat kasvaneet aikuiseksi ja Maija Poppanen saapuu Mikon ja tämän kolmen lapsen luo.


title: Maija Poppasen paluu

text: Elokuva saa ensi-iltansa Yhdysvalloissa 19. joulukuuta 2018 ja Suomessa 25. joulukuuta 2018.


title: Maija Poppasen paluu

text: Elokuva sai neljä Golden Globe -ehdokkuutta parhaasta musikaali- tai komediaelokuvasta, naispääosasta, miespääosasta ja musiikista.


title: Maija Poppasen paluu

text: Suomeksi puhutussa versiossa muissa rooleissa ovat Sari Ann Stolt, Antti Pääkkönen, Tuomas Uusitalo, Paavo Kerosuo, Jarmo Koski, Jukka Voutilainen, Tuukka Leppänen, Pasi Ruohonen, Carla Rindell, Taisto Oksanen, Katja Aakkula, Jon-Jon Geitel, Antti L. J. Pääkkönen, Antti Timonen, Matti Holi, Raili Raitala, Senja Alexander ja Saara Lehtonen.


title: Ulrikke Falch

text: Ulrikke Falch (17. heinäkuuta 1996 Oslo, Norja) on norjalainen näyttelijä. Falch on tullut tunnetuksi nuortensarjasta Skam, missä hän näytteli Vilde Hellerud Lieniä. Falch on aktiivinen kuvapalvelu Instagramissa, jossa hän julkaisee kantaa ottavia kuvia.


title: Ruokolahden linnavuori

text: Ruokolahden linnavuori on Varsinais-Suomessa Salossa sijaitseva Linnavuori.


title: Ruokolahden linnavuori

text: Vuonna 2016 löytynyt Linnavuori sijaitsee Salon Halikonlahden länsipuolella Ruokolahden vanhalla etelärannalla, joka on maankohoamisen myötä kuivunut. Muinaislinna on perustettu jyrkälle kalliomäelle. Puolustusrakenteista nähtävissä ovat yhä itärinteen ylempi kivistä ladottu valli sekä alempi hiekasta kasattu valli. Mäen laelle johtavan luoteisrinteen sola on lisäksi tukittu ladotulla kivivallilla.


title: Ruokolahden linnavuori

text: Muinaislinnan luoteisrinteen valli on rikkoutunut, mutta itärinteen varustusten jäänteet ovat säilyneet hyvin. Vallista on löytynyt kaksi aukkoa ja sen sisäreunaa on tasoitettu hiekalla, joka on mahdollisesti tuotu muualta kuten myös alemman maavallin hiekka. Linnavuoren huipun näytteissä on havaittu nokimaata.


title: Ruokolahden linnavuori

text: Aluetta ei ole tutkittu, mutta muinaislinnan löytymisen yhteydessä paikalta löydettiin kaksi leveäkantaista naulaa, rautalevyn pala sekä 300-400-luvuille ajoitettu keihäänkärki.


title: Ina Svenningdal

text: Ina Svenningdal (s. 16. kesäkuuta 1996 Norja) on norjalainen näyttelijä. Svenningdal on tullut tunnetuksi nuortensarjasta "Skam", missä hän näytteli Chris Bergiä. Svenningdal on myös nuorempana näytellyt sarjoissa "Jul i Svingen" ja "Linus i Svingen".


title: Brittiläisen Länsi-Afrikan punta

text: Brittiläisen Länsi-Afrikan punta () oli Brittiläisessä Länsi-Afrikassa käytetty valuutta. Brittiläinen Länsi-Afrikka oli ryhmä siirtomaita, protektoraatteja ja muita Britannian hallitsemia alueita, johon kuuluivat Gambia, Sierra Leone, Ghana sekä Nigeria. Sen arvo oli sama Englannin punnan kanssa.


title: Brittiläisen Länsi-Afrikan punta

text: Vuodesta 1958 alkaen Brittiläisen Länsi-Afrikan puntaa alettiin vaihtamaan muiksi valuutoiksi Länsi-Afrikan eri alueissa. Brittiläisen Länsi-Afrikan punta vaihdettiin seuraavasti:


title: Ylösnousemus (albumi)

text: Ylösnousemus on Joose Keskitalon seitsemäs studioalbumi, joka julkaistiin 23. huhtikuuta 2014 levymerkillä Helmi Levyt. Albumi on Keskitalon ensimmäinen soololevy sitten vuoden 2006 "Kaupungit puristuvat puristimissa" -albumin, taustayhtye Kolmannen Maailmanpalon hajottua edeltävän albumin julkaisun jälkeen.


title: Ylösnousemus (albumi)

text: Albumi debytoi Suomen virallisen listan sijalla 16.


title: Ylösnousemus (albumi)

text: Albumi sai hyvän pääosin vastaanoton. Soundin Asko Alanen antoi albumille neljä tähteä, ja sanoi muuten Keskitalolle ominaisen yksinkertaisen ja pelkistetyn musiikin saavan syvyyttä laulajan vakavuuden ja sävelkulkujen muutosten myötä, ja kuvaili levyä ”tarinatuokioksi”. Kristillisen Sana-lehden Mikko Saari totesi albumin olevan Keskitalon siihenastisesta tuotannosta kantreinta, eikä pitänyt sitä sanoitustensa puolesta lähelläkään perinteistä valtavirtagospelia, johon sanoitukset olivat hänen mielestään liian haastavia ja rujoja. Hän sanoi sanoitusten tärkeyden korostuvat askeettisen soitannan takia. Saari piti albumia välityönä, mutta nosti teoksen neljän tähden arvoiseksi. Keskisuomalaisen Anniina Meronen antoi albumille kaksi tähteä sävellyksistä ja viisi tähteä sanoituksista. Hän sanoi albumin monotonisen melodian kantavan hädin tuskin albumin läpi, ja kehoitti kuuntelemaan albumin kahdessa erässä, jotta sanoitukset pääsisivät oikeuksiinsa. Rumban Joonas Kuismaa albumi ei vakuuttanut, vaan hän piti albumia liian paatoksellisena. Hän korosti Keskitalon olevan agendan omaava lauluntekijä, mikä estää laulajan uusiutumisen, sekä totesi hänen ”seisovan tai kaatuvan alastomana” ilman Kolmas Maailmanpalo -orkesteria taustallaan. Desibelin Heikki Väliniemi antoi albumille täydet viisi tähteä, ja kuvaili sitä Keskitalon haastavimmaksi. Hän sanoi kappaleiden olevan yksisuuntaista viestintää, joiden kohderyhmää määrätietoinen artisti ei ole kiinnostunut tiedostamaan, ja totesi hänen tarvitsevan oman arvosteluasteikon tekstien ja sävellysten arviointiin. Albumin kantavana voimana Väliniemi piti sen kauneutta.


title: HMAS Oxley (1926)

text: HMAS Oxley oli Australian kuninkaallisen laivaston Odin-luokan sukellusvene.


title: HMAS Oxley (1926)

text: Alus tilattiin Vickers-Armstrong Limitediltä Barrow-in-Furnessista osana Australian laivaston vuosien 1924-1929 laivasto-ohjelmaa ja sen köli laskettiin maaliskuussa 1925 nimellä "HMAS OA1". Alus laskettiin vesille 30. heinäkuuta 1926 ja se valmistui 22. heinäkuuta 1927.


title: HMAS Oxley (1926)

text: Alus otettiin palvelukseen 1. huhtikuuta 1927 päällikkönään Hugh R. Marrack ja se liitettiin tilapäisesti Britannian kuninkaalliseen laivastoon 5. sukellusvenelaivueeseen. Alus lähti 8. helmikuuta 1928 Portsmouthista "HMAS Otwayn" kanssa Australiaan.


title: HMAS Oxley (1926)

text: Suunniteltu siirtomatka oli aikanaan pisin brittiläisen sukellusveneen ilman saattajaa kulkema. Alusten päälliköitä oli kielletty sukeltamasta. Biskajanlahdella alukset joutuivat myrskyyn, ja matkalla Maltalle "Otwayn" konehuoneessa havaittiin murtumia. Maltalla kumpikin alus tarkistettiin ja myös "Oxleylta" löytyi samankaltaisia murtumia. Korjausten vuoksi kumpikin alus viipyi muutaman kuukauden Maltalla. "Oxleyn" päälliköksi tuli Maltalla ollessa Frank Getting.


title: HMAS Oxley (1926)

text: Alukset jatkoivat matkaansa Maltalta 15. marraskuuta Suezin kanavan ja Singaporen kautta Sydneyyn, jonne ne saapuivat 14. helmikuuta 1929. Australian talous oli vaipunut lamaan ja puolustusmenoista leikattiin. Alusten palvelus jatkui vuoden 1929 loppuun, jolloin ne siirrettiin reserviin. Alukset kävivät kahdesti kuukaudessa merellä sukellusharjoituksissa, mutta tämä osoittautui kalliiksi ja tehottomaksi tavaksi pitää operatiivista valmiutta yllä.


title: HMAS Oxley (1926)

text: Australian hallitus päätti luovuttaa alukset Britannialle, jolle ne luovutettiin 10. huhtikuuta 1931 Sydneyssä. Alukset siirrettiin Britteinsaarille. Toisen maailmansodan alettua alus partioi Norjan rannikolla, missä se joutui "HMS Tritonin" torpedoimaksi 10. syyskuuta 1939. Aluksen miehistöstä pelastui ainoastaan kaksi miestä.


title: Runaways (Brother Firetriben kappale)

text: Runaways on Brother Firetriben kappale ja toinen single, joka julkaistiin vuoden 2008 albumilta "Heart Full of Fire". Se debytoi Suomen virallisen singlelistan kuudennella sijalla.


title: HMAS Otway (1926)

text: HMAS Otway oli Australian kuninkaallisen laivaston Odin-luokan sukellusvene.


title: HMAS Otway (1926)

text: Alus tilattiin Vickers-Armstrong Limitediltä Barrow-in-Furnessista osana Australian laivaston vuosien 1924-1929 laivasto-ohjelmaa ja sen köli laskettiin nimellä "HMAS OA2". Alus laskettiin vesille 7. syyskuuta 1926.


title: HMAS Otway (1926)

text: Alus otettiin palvelukseen 15. kesäkuuta 1927 päällikkönään George J. D. Tweedy ja se liitettiin tilapäisesti Britannian kuninkaalliseen laivastoon 5. sukellusvenelaivueeseen. Alus lähti 8. helmikuuta 1928 Portsmouthista "HMAS Oxleyn" kanssa Australiaan.


title: HMAS Otway (1926)

text: Suunniteltu siirtomatka oli aikanaan pisin brittiläisen sukellusveneen ilman saattajaa kulkema. Alusten päälliköitä oli kielletty sukeltamasta. Biskajanlahdella alukset joutuivat myrskyyn ja matkalla Maltalle "Otwayn" konehuoneessa havaittiin murtumia. Maltalla kumpikin alus tarkistettiin ja myös "Oxleylta" löytyi samankaltaisia murtumia. Korjausten vuoksi kumpikin alus viipyi muutaman kuukauden Maltalla.


title: HMAS Otway (1926)

text: Alukset jatkoivat matkaansa Maltalta 15. marraskuuta Suezin kanavan ja Singaporen kautta Sydneyyn, jonne ne saapuivat 14. helmikuuta 1929. Australian talous oli vaipunut lamaan ja puolustusmenoista leikattiin. Alusten palvelus jatkui vuoden 1929 loppuun ja ne siirrettiin 10. toukokuuta 1929 reserviin. Alukset kävivät kahdesti kuukaudessa merellä sukellusharjoituksissa, mutta tämä osoittautui kalliiksi ja tehottomaksi tavaksi pitää operatiivista valmiutta yllä.


title: HMAS Otway (1926)

text: Australian hallitus päätti luovuttaa alukset Britannialle, jolle ne luovutettiin 10. huhtikuuta 1931 Sydneyssä. Alukset lähtivät 29. huhtikuuta Sydneystä Maltalle. Toisessa maailmansodassa alus palveli Biskajanlahdella ja Britannian kotivesillä. Alus poistettiin palveluksesta 24. elokuuta 1945 ja se luovutettiin British Iron and Steel Corporationille romutettavaksi. Aluksen romutti lopulta Messrs. T. W. Ward Inverkeithingissä ja se saatiin päätökseen vuoden 1946 lopulla.


title: I’m on Fire (Brother Firetriben kappale)

text: I’m on Fire on Brother Firetriben kappale ja toinen single yhtyeen vuoden 2006 albumilta "False Metal". Single debytoi Suomen virallisen singlelistan kymmenennellä sijalla.


title: Je suis Pierre Rivière

text: Je suis Pierre Rivière (kansainvälisesti "I Am Pierre Riviere") on vuonna 1976 ensi-iltansa saanut Christine Lipinskan ohjaama ja tuottama ranskalainen rikosdraamaelokuva, jonka nimiroolissa on Jacques Spiesser Pierre Rivièrenä (1815–1840). Elokuvan käsikirjoituksen laativat Christine Lipinska ja Régis Hanrion. Les Films de l’Ecluse oli elokuvan tuotantoyhtiönä.


title: Je suis Pierre Rivière

text: "Je suis Pierre Rivière" sai ensi-iltansa Ranskassa 7. huhtikuuta 1976, oli UZ Diffusionin teatterilevittämä ja keräsi teatterikierroksensa aikana 5 609 katsojaa. Elokuva esitettiin myös vuoden 1976 Venetsian elokuvajuhlilla Italiassa.


title: Je suis Pierre Rivière

text: "Je suis Pierre Rivière" kertoo maalla asuvasta Pierre Rivièrestä (Jacques Spiesser), joka murhaa äitinsä ja sisaruksensa menetettyään uskonsa vuoden 1835 Ranskassa.


Sierra Leonen siirtomaa ja protektoraatti () oli osa brittiläistä imperiumia uuden imperialismin aikana. Vuonna 1808 perustettiin kruununsiirtomaa, johon kuului Freetownin ympäristö. Protektoraatti perustettiin puolestaan vuonna 1896, ja siihen kuului nykyisen Sierra Leonen sisäosat. Siirtomaa ja protektoraatti olivat erilliset hallintoalueensa. Freetown toimi vuosien 1821 ja 1874 välillä Brittiläisen Länsi-Afrikan pääkaupunkina.


title: Sierra Leonen siirtomaa ja protektoraatti

text: Valtion latinankielinen motto oli "Auspice Britannia liber", ”Vapaa Britannian suojeluksen alla”. Motto näkyi muun muassa valtion myöhemmässä lipussa sekä vaakunassa.


text: Sierra Leone itsenäistyi imperiumista vuonna 1961 ja oli Commonwealth realmina vuosikymmenen, kunnes siitä tuli lopulta nykyinen Sierra Leonen tasavalta vuonna 1971.


text: Länsi-Afrikka oli kauan ollut Atlantin orjakaupan uhrina. Orjakaupalla oli suuri vaikutus Länsi-Afrikan politiikkaan sekä yhteiskuntaan. Sillä oli tuhoava vaikutus erityisesti sisämaan, mutta myös rannikon heimoja kohtaan. Jotkin heimot hyötyivät orjakaupasta ja tekivät yhteistyötä orjakauppiaiden kanssa vastineeksi rahasta, hyödykkeistä tai aseista. Kaupankäyntiin osallistuneilla heimoilla oli usein etuasema muihin heimoihin, minkä ansiosta ne saivat alueella enemmän valtaa.


text: Kaikki orjat eivät välttämättä olleet orjia loppuelämänsä ajan. Orjan oli lain mukaan mahdollista ansaita tai ostaa vapautensa. Karibian tai Amerikan plantaaseilla monet orjat ansaitsivat tämän oikeuden. Jotkut vapautetuista tarjosivat palveluksiaan Britannian merivoimille, joka tarvitsi aina henkilöstöä. Pienempi osa liittyi Britannian armeijaan. Monet vapautetuista mustaihoisista orjista olivat urhoollisia ja ansaitsivat siten upseeriensa ihailun. Tämän vuoksi tohtori Henry Smeathman ehdotti vuonna 1786 siirtomaan perustamista armeijasta tai laivastosta vapautetuille mustaihoisille miehille. Tämä tapahtui juuri Yhdysvaltain vapaussodan jälkeisenä aikakautena, joten oli useita veteraaneja, joilla ei ollut erityistä paikkaa kutsua kodikseen.


text: Länsi-Afrikkaan perustettiin vuonna 1787 oma siirtomaa Britannian armeijasta tai laivastosta vapautetuille mustaihoisille, ja noin miestä ja naista saapui sinne. Seuraavana vuonna temnepäällikkö Naimbana II myi kapteeni John Taylorille palan maata, jota Britannian vallan alla olleet uudisasukkaat ja heidän perillisensä voisivat käyttää.


text: Ensimmäisellä siirtokunnalla oli vaikeuksia vaativan ympäristön kanssa, eivätkä kaikki paikalliset olleet mielissään nähdessään eurooppalaisia tapoja omaksuneita mustaihoisia. Britanniassa monet vaikutusvaltaiset tukijat, kuten William Wilberforce, lobbasivat laajemman hankkeen puolesta. Sen seurauksena perustettiin Sierra Leone Company ja suurempi siirtokunta suunniteltiin alueelle, jota kutsuttaisiin Freetowniksi. Siirtokunta sai uudisasukkaita Nova Scotiasta, josta sinne muutti vapautettuja orjia, jotka pelkäsivät joutuvansa uudelleen orjuutetuiksi, jos he jäisivät Amerikkaan.


text: Ranskan vallankumoussotien ja Napoleonin sotien aikana Ranskan laivasto teki ryöstöretkiä Sierra Leoneen. Atlantin orjakauppa lakkautettiin 1800-luvun alussa, minkä jälkeen rannikolla liikkuvien vihollislaivojen vapautetut orjat vietiin Freetowniin. Heillä olisi ollut mahdollisuus palata omien heimojensa pariin, mutta vain muutamat tekivät näin. Tämä johtui osittain käytännön syistä, mutta osittain siitä, että eurooppalainen taloudenhoito oli tullut heille tutummaksi kuin heimojen taloudenhoito.


text: Siirtomaan hallinnoimiseen ja puolustamiseen kului Britannialta paljon varoja. Sen puolustus joutui huolehtimaan sekä mereltä että maalta tulevia hyökkäyksiä. Sisämaa Freetownin ulkopuolella oli epävakaata ja rauhatonta aluetta, jossa useat heimot kilpailivat vallasta.


text: Orjuus lakkautettiin 1833 koko brittiläisen imperiumin alueella, minkä seurauksena Freetowniin alkoi saapua yhä enemmän ihmisiä. Orjuuden lakkauttaminen merkitsisi myös Länsi-Afrikan taloudellista lamaantumista, sillä kaupankäynti rannikolla ei enää kiinnostanut eurooppalaisia yhtä paljon kuin aiemmin. Kaupankäynnin tuotto heikkeni entisestään, kun Britannian merivoimien orjuudenvastaiset laivueet alkoivat valvoa rannikkoa. Talouden ainoa pelastus oli palmuöljy. Teollisen vallankumouksen sivuilmiönä ihmiset tarvitsivat enemmän saippuaa, jota pystyi valmistamaan palmuöljystä. Sitä saatiin kuitenkin monilta alueilta, joten Sierra Leonella oli kaupassa useita kilpailijoita.


text: Britit tiukensivat 1800-luvun aikana otettaan myös Sierra Leonen sisämaasta, koska heimojen väliset yhteenotot aiheuttivat epävakautta ja vaikeuttivat kaupankäyntiä. Lisäksi alueelle tuli koko ajan lisää uudisasukkaita, joten maa-alasta oli pula. Ranska oli alkanut laajentaa Ranskan Guinean alueita, ja Sierra Leonen laajeneminen pysähtyikin lopulta ranskalaisten vaatimiin alueisiin.


text: Ranskalaiset ja britit ottivat yhteen vuonna 1893, kun ranskalaiset joukot luulivat brittiläistä retkikuntaa muslimipalkkasotilaiksi ja hyökkäsivät heidän kimppuun. Tapauksen jälkeen Freetownista tuli Britannian armeijan päämaja Länsi-Afrikassa, ja sinne sijoitettiin jalkaväkeä, pioneerejä ja tykistöä. Siirtomaasta saatiin puolestaan pataljoona Royal West African Frontier Forceen.


text: Britannian julistaessa sodan natsi-Saksalle syyskuussa 1939 myös Sierra Leonesta tuli osa toista maailmansotaa muun imperiumin mukana. Siirtomaalla ei ollut sodan kannalta erityisen tärkeitä resursseja, mutta Freetown oli merkittävä kaupunki Britannian merivoimille, koska siellä oli hyvä luonnonsatama. Ranskan Länsi-Afrikkaan kuuluneet siirtomaat Senegal ja Guinea olivat sodan vuoksi natsi-Saksan ohjaaman Vichyn Ranskan nukkehallituksen kontrolloimia, joten ne aiheuttivat uhan Britannian Etelä-Atlantin merireiteille.


text: Britit värväsivät sotilaita Sierra Leonessa, jossa ei ollut asevelvollisuutta, mutta jossa heimopäälliköitä käytettiin rohkaisemaan asukkaita värväytymään. Monet värvätyistä sierraleonelaisista taistelivat Britannian armeijassa Burmassa.


text: Toisen maailmansodan päätyttyä Afrikan siirtomaat alkoivat vaatia yhä ponnekkaammin itsenäistymistään. Britit alkoivat myöntää sierraleonelaisille enemmän valtaa siirtomaan hallintotoimissa.


text: Sierra Leone oli melko jakautunut yhteiskunta. Siirtomaahan muuttaneilla ei ollut paljonkaan yhteistä sisämaan afrikkalaisten kanssa. Molemmat ryhmät pitivät tapansa ja elivät toisistaan erillään, mikä vaikutti merkittävästi vuonna 1961 tapahtuneen itsenäistymisen jälkeen tapahtuneeseen epävakauteen.


text: Sierra Leone itsenäistyi Sierra Leonen Commonwealth realmina 27. huhtikuuta 1961. Commonwealth realmina Britannian monarkki Elisabet II pysyi silti vielä maan valtionpäämiehenä ja toimi maassa kenraalikuvernöörin edustamana.


title: Mykkäkoulun päättäjäiset

text: Mykkäkoulun päättäjäiset on ramopunk-yhtye Himanesin EP-levy, joka julkaistiin 4. maaliskuuta 2005.


title: Mykkäkoulun päättäjäiset

text: Albumi juhlistaa yhtyeen albumin julkaisua edeltävänä keväänä loppunutta yli kymmenen vuotta kestänyttä esiintymistaukoa. Kappale ”Rock’n’Roll lukio” on suomenkielinen versio Ramonesin kappaleesta ”Rock ’n’ Roll High School”.


title: HMAS Ovens

text: HMAS Ovens (viirinumero S70) oli Australian kuninkaallisen laivaston Oxley-luokan sukellusvene.


title: HMAS Ovens

text: Alus tilattiin Scotts Shipbuilding and Engineering Companyltä Greenockista ja sen köli laskettiin 17. kesäkuuta 1966. Alus laskettiin vesille 4. tai 5. joulukuuta 1967 kumminaan varakreivitär Slim ja se otettiin palvelukseen 18. huhtikuuta 1969.


title: HMAS Ovens

text: Aluksen koeajot saatiin päätökseen toukokuussa 1969 ja alus siirrettiin Sydneyyn, jonne se saapui 17. lokakuuta. Alus osallistui huhtikuussa 1970 kapteeni Cookin Australian maihinnousun 200-vuotisjuhlallisuuksiin, minkä jälkeen se osallistui kansainvälisiin merisotaharjoituksiin Thaimaan, Uuden-Seelannin ja Singaporen laivastojen kanssa. Tammikuussa 1972 aluksesta tuli ensimmäinen Australian laivaston sukellusvene Singaporeen sijoitetuissa ANZUK-joukoissa. Alus palasi Australiaan kesäkuussa.


title: HMAS Ovens

text: Alus oli ensimmäisessä modernisoinnissaan Cockatoo Islandin telakalla, jona aikana se oli poissa palveluksesta 10. syyskuuta 1973 - 30. lokakuuta 1975. Alukselle asennettiin uusi pitkän kantaman passiivikaikuluotain. Alus palasi palvelukseen 31. lokakuuta 1975, minkä jälkeen se oli erilaisissa koeajoissa ennen osallistumistaan Australian itärannikolla järjestettyyn merisotaharjoitukseen. Toukokuussa 1976 alus siirrettiin Kaakkois-Aasian vesille.


title: HMAS Ovens

text: Seuranneiden neljän vuoden aikana alus oli erilaisissa tehtävissä Australian vesillä sekä Tyynellä valtamerellä osallistuen lukuisiin alueellisiin harjoituksiin. Alus vieraili Uudessa-Seelannissa ja Havaijilla, missä se osallistui RIMPAC-harjoituksiin.


title: HMAS Ovens

text: Aluksen toinen palvelusrupeama päättyi 10. maaliskuuta 1980, kun se siirrettiin jälleen Cockatoo Islandin telakalle huollettavaksi. Telakalla aluksen ase- ja elektroniikkajärjestelmät uusittiin. Telakalla elo-syyskuussa 1981 lakkoilu hidasti aluksen palvelukseen paluuta. Huolto saatiin loppuun vasta 12. elokuuta 1982.


title: HMAS Ovens

text: Koeajojen jälkeen alus palasi Sydneyyn ennen kuin se lähti hyväksyntätesteihin syyskuussa. Hyväksynnän jälkeen laivaston komentaja tarkasti aluksen 12. lokakuuta sen ollessa ankkurissa "HMAS Platypusissa". Kolmannen palvelusrupeaman aikana alus oli toistuvasti Tyynellä valtamerellä ja Havaijilla, missä se osallistui RIMPAC-harjoituksiin. Alus sai Mk 48 -torpdoiden käsittely sertifikaatin vuonna 1982 ja marraskuussa 1985 se laukaisi ensimmäisenä Australian laivaston sukellusveneenä Harpoon-merimaaliohjuksen pinnan alta. Laukaistu ohjus osui suunniteltuun maaliin, jona oli pieni kauko-ohjattu Yhdysvaltain laivaston Tyynenmeren ohjuskoeasemalla lähellä Havaijia.


title: HMAS Ovens

text: Vuonna 1986 alus vieraili Melbournessa, jossa järjestettiin juhlallisuudet Royal etuliitteen 75-vuotisesta käytöstä. Pian tilaisuuden jälkeen alus lähti jälleen Havaijille osallistuakseen RIMPAC 86 -harjoitukseen, mistä se palasi Australiaan tehtyään laivastovierailut Apiaan ja Fidzille.


title: HMAS Ovens

text: Seuraavien kahdentoista kuukauden aikana alus operoi Australian vesillä tehden lukuisia vierailuja eri satamiin sekä osallistuen erilaisiin harjoituksiin. Maaliskuussa 1987 alus laukaisi onnistuneesti Mk 48 torpedon "HMAS Colaciin" ennen siirtmistään Länsi-Australiaan. Alus vieraili Uudessa-Seelannissa elokuussa ennen paluutaan Sydneyyn valmistautumaan telakalle siirtoon.


title: HMAS Ovens

text: Alus siirrettiin 23. syyskuuta 1987 Cockatoo Islandin telakalle, missä se oli aina 11. huhtikuuta 1990 saakka. Telakalla aluksen viestikeskus uusittiin, painerunko korjattiin ja painolastitankit 3 ja 5 uudistettiin. Koeajojen jälkeen alus palasi laivastoon ja se osallistui erilaisiin harjoituksiin Australian vesillä.


title: HMAS Ovens

text: Vuonna 1991 alus harjoitteli yhdessä Yhdysvaltain laivaston ja Japanin meri-itsepuolustusvoimien kanssa Aasian vesillä, jolloin se myös vieraili Guamilla ja Japanissa. Alus teki vielä laivastovierailut Hong Kongiin ja Singaporeen ennen paluutaan toukokuussa Sydneyyn. Vuoden lopun alus osallistui muiden Sydneyyn sijoitettujen alusten kanssa harjoituksiin Australian itärannikolla.


title: HMAS Ovens

text: Vuoden 1992 alussa aluksen miehistön koulutusta jatkettiin ennen osallistumista KANGAROO 92 -harjoitukseen Darwinin edustalla. Vuoden lopun alus osallistui itärannikolla harjoituksiin ennen siirtoaan Länsi-Australiaan ja osallistumistaan STARFISH 92 harjoitukseen Kaakkois-Aasiassa. Vierailtuaan Singaporessa ja Malesiassa alus palasi Länsi-Australiaan, missä se vieraili Albanyssä ennen harjoituksia ja marraskuista paluutaan Sydneyyn.


title: HMAS Ovens

text: Alkuvuoden 1993 alus osallistui harjoituksiin ja se oli huollossa Cockatoo Islandin telakalla, josta palattuaan se oli koeajoissa ja koulutettavana. Alus siirtyi Adelaiden kautta Kaakkois-Aasiaan osallistuakseen STARFISH 93 -harjoitukseen. Lyhyen vierailun jälkeen Singaporessa ja Balilla alus palasi lokakuussa Sydneyyn. Marraskuussa alus oli avoinna yleisölle Hobartissa ennen osallistumistaan merisotaharjoitukseen Tasmanianmerellä, mistä se palasi Sydneyyn.


title: HMAS Ovens

text: Seuraavana vuonna alus harjoitteli Australian itärannikolla ennen Havaijin RIMPAC 94 - harjoitusta. Paluumatkalla alus vieraili eteläisen Tyynenmeren kohteissa. Elokuussa alus oli vuosihuollossa Sydneyssä, mistä vapauduttuaan se siirtyi Uuden Etelä-Walesin rannikolle. Pikainen purjehdus Länsi-Australiaan. Aluksen ollessa kiinnitettynä laituriin "HMAS Stirlingissä" se avattiin yleisölle.


title: HMAS Ovens

text: Aluksen viimeinen palvelusvuosi alkoi rutiiniharjoituksilla Etelä Uuden-Walesin rannikolla, mistä se teki vierailun Newcastleen ja Uuteen-Seelantiin, missä se harjoitteli Uuden-Seelannin ja Ranskan laivastojen kanssa. Alus lähti 4. elokuuta Sydneystä "HMAS Platypusista" viimeisen kerran. Alus vieraili Mackayssä, Townsvillessä, Darwinissa ja Fremantlessa ennen saapumistaan "HMAS Stirlingiin" 28. elokuuta. Alus poistettiin palveluksesta 1. joulukuuta 1995 "HMAS Stirlingissä".


title: HMAS Ovens

text: Alus on sijoitettu museoalukseksi Fremantleen.


title: Bromaali

text: Bromaali eli tribromiasetaldehydi (CHBrO) on halogenoituihin aldehydeihin kuuluva orgaaninen yhdiste. Sitä voidaan käyttää orgaanisen kemian synteeseissä muiden yhdisteiden valmistukseen.


title: Bromaali

text: Huoneenlämpötilassa bromaali on vaaleankeltaista nestettä. Yhdiste liukenee veteen ja muodostaa kloraalin kaltaisesti vedessä hydraatin, jotka kutsutaan bromaalihydraatiksi. Bromaali liukenee myös etanoliin ja dietyylieetteriin. Yhdiste voidaan pelkistää tribromietanoliksi tai hapettaa tribromietikkahapoksi. Bromaalia on eristetty "Aspagaropsis"-suvun punalevistä.


title: Bromaali

text: Bromaalia voidaan valmistaa bromaamalla paraldehydiä tai etanolia tai nukleofiilisella substituutiolla kloraalista ja natriumbromidista. Tuote puhdistetaan tislaamalla. Bromaalia ja sen hydraattia on aikaisemmin käytetty lääketieteessä kloraalin tavoin. Nykyään yhdistettä käytetään muiden yhdisteiden kuten tribromietanolin, tribromietikkahapon sekä hyönteismyrkkyjen, lääkkeiden ja väriaineiden valmistamiseen.


title: L’Ampélopède

text: L’Ampélopède on vuonna 1974 ensi-iltansa saanut ranskalainen fantasiaelokuva, jonka on käsikirjoittanut ja ohjannut Rachel Weinberg. Jean-Marie Marguet oli elokuvan tuottajana. Elokuvan tuotantoyhtiöinä olivat Nanou Film ja ORTF. "L’Ampélopède" sai ensi-iltansa Ranskassa 26. syyskuuta 1974, oli Nanou Filmin teatterilevittämä ja keräsi teatterikierroksensa aikana 1 192 katsojaa.


title: L’Ampélopède

text: Nuori ranskalaistyttö paheksuu kaupungistumisen vahingollisia vaikutuksia ympäristössään ja keksii omituisen Ampélopède-olennon, joka asuu metsässä.


title: Verkkokauppaindeksi

text: Verkkokauppaindeksi on Vilkas Groupin kehittämä verkkokauppaliiketoiminnan menestystä ja aktiivisuutta mittaava indeksi. Se julkaistaan neljästi vuodessa. Verkkokauppaindeksin tausta-aineisto kerätään Vilkas Groupin asiakkaiden verkkokaupoista vuoden 2006 alusta alkaen.


title: Verkkokauppaindeksi

text: Indeksi perustuu 1 600 Vilkas Groupin asiakkaana toimivan verkkokaupan myyntilukuihin, joten otanta edustaa vajaata neljäsosaa kaikista Suomen verkkokaupoista.


title: Verkkokauppaindeksi

text:
Indeksi lasketaan kaavalla
formula_1


title: Verkkokauppaindeksi

text: Tarkasteltavia asioita verkkokauppaindeksissä ovat verkkokaupan myynnin muutos euroina, myyntikertojen muutos (tehtyjen tilausten määrä) sekä keskimääräisen tilauksen arvo. Indeksien muutosta verrataan aina edellisen vuoden vastaavaan aikajaksoon. Tietoturvasyistä verkkokauppaindeksissä ei kerätä yksittäisten kauppojen tietoja.


title: Ben Small

text: Benjamin 'Ben' Small (s. 1971) on brittiläinen näyttelijä. Hänet tunnetaan parhaiten Tuomas-hahmon ääninäyttelijänä brittiläisissä Tuomas Veturi -animaatioissa.


title: Portugalin kuningaskunta

text: Portugalin kuningaskunta (, ) oli kauan kestänyt monarkia Iberian niemimaalla. Se kesti vuodesta 1139 vuoteen 1910. Vuoden 1248 jälkeen se tunnettiin myös "Portugalin ja Algarven kuningaskuntana". Vuosien 1815 ja 1822 välillä se tunnettiin "Portugalin, Brasilian ja Algarven yhdistyneenä kuningaskuntana".


title: Portugalin kuningaskunta

text: Portugalin kuningaskunnan kansallislaulu oli "Hymno Patriótico" vuosina 1808–1826 ja "Hino da Carta" vuosina 1826–1910.


title: Göktürkit

text: Göktürkit ( tai "”taivaalliset turkkilaiset”") olivat turkkilaisten paimentolaisheimojen liittouma Keski-Aasiassa. He perustivat Turkkilaisen kaanikunnan vuonna 552. Kiinalaiset kutsuivat turkkilaisia nimellä "tujue" (tai "t’u-chüe"), joka tarkoittaa taistelukypärää, koska Altain vuoret, joiden ympäristössä turkkilaiset asuivat, muistuttavat muodoltaan kypärää. Muinaisuiguurin kielessä "türk" tarkoittaa voimakasta.


title: Göktürkit

text: Göktürkien hallitsijat olivat Ašina-suvun jäseniä. Türkit olivat ennen oman valtionsa perustamista Rouranin kaanikunnan alaisia seppiä. He siis valmistivat aseita ja muita metalliesineitä Rouranille. 500-luvun puolivälissä he nousivat kapinaan isäntiään vastaan, ja Rouranin kaanikunta katosi historiasta. Samoin kävi hefthaliiteille eli valkoisille hunneille hieman myöhemmin. Huomattava osa silkkitiestä oli tämän jälkeen turkkilaisten hallinnassa.


title: Göktürkit

text: Göktürkit liittoutuivat Justinus II:n kanssa sassanideja vastaan, vaikka sassanidit olivat aiemmin olleet turkkilaisten liittolaisia. Bysantin tuki avaareille johti kuitenkin vihollisuuksiin turkkilaisten kanssa, jotka alkoivat tehdä hyökkäyksiä Krimille (Panticapaeumiin vuonna 576 ja Khersonesokseen vuonna 581). 580-luvulle tultaessa turkkilaisten valtakunta jakautui itäiseen ja läntiseen osaan. Tang-dynastia valloitti itäosan vuonna 630 ja länsiosan 650-luvulla, jolloin kiinalaiset joukot etenivät aina Samarkandiin ja Buharaan saakka. Vuosisadan lopulla turkkilaiset perustivat toisen kaanikunnan, joka kesti 700-luvun puoleenväliin asti.


title: Göktürkit

text: Göktürkejä hallinneen Ašina-suvun on arveltu olleen indoeurooppalaista alkuperää. Legendan mukaan ašinat polveutuivat ihmisen ja Kök Börin eli sinisen suden jälkeläisistä. Monissa iranilaisissa kielissä sinistä väriä tarkoittavat sanat ovat muotoa "axšina" (sogdi), "âṣṣeina" (saka), "axšaēna" (avesta) ja "âśna" (tokaari). Orhonin laaksosta löytyneissä piirtokirjoituksissa on lekseemejä, jotka viittaavat mahdollisesti suomalais-ugrilaisiin tai samojedilaisiin yhteyksiin. Esimerkiksi sanat ”sana” "(sab)" ja ”hevonen” "(yunt)" ovat vieraskielisiä lainoja.


title: Göktürkit

text: Uskonnoltaan göktürkit olivat tengristejä, mutta he omaksuivat muiden uskontojen kuten buddhalaisuuden ja zarathustralaisuuden opetuksia. Taspar-kaani (572–581) kääntyi buddhalaisuuteen ja käännätti turkin kielelle Nirvana Sutran. Hän myös tarjosi turvapaikan Kiinan karkottamille buddhalaisille munkeille vuonna 574.


title: Göktürkit

text: Lyhyestä kukoistuskaudestaan huolimatta göktürkeillä oli suuri vaikutus maailmanhistoriaan. He olivat ensimmäinen kansa, jonka tiedetään varmuudella puhuneen ja kirjoittaneen turkkilaista kieltä. He antoivat nimensä kaikille myöhemmille turkkilaisille kansoille, jotka nykyäänkin muistavat yhteisen alkuperänsä. Göktürkien ansiosta kaupankäynti ja muut yhteydet silloisen maailman suurvaltojen (Kiinan, Intian, Persian ja Bysantin) välillä kehittyivät, mutta myös sodat olivat lähestulkoon jatkuvia. Itä-Aasian historian hallitseva piirre 600-luvulta 800-luvulle oli konflikti kiinalaisten ja turkkilaisten välillä.


title: Göktürkit

text: Nykyisen Turkin tasavallan väestö ei geneettisesti ole kovin lähellä Keski-Aasian turkkilaisia kansoja, vaan ennemminkin kreikkalaisia ja armenialaisia. Tämä johtuu siitä, että kun seldžukit valloittivat Anatolian 1000-luvun alussa, he toivat alueelle oman kielensä ja uskontonsa (joka silloin oli jo islam), mutta väestöllisesti pienempänä populaationa sulautuivat alueen vanhoihin kansoihin.


title: Valeriu Bularca

text: Valeriu Bularca (14. helmikuuta 1931 Întorsura Buzăului – 7. helmikuuta 2017 Brașov) oli romanialainen kreikkalais-roomalaisen tyylin painija, olympiamitalisti ja maailmanmestari. Bularca oli Romanian ensimmäinen painin aikuisten maailmanmestari ja ylipäänsä MM-mitalisti.


title: Valeriu Bularca

text: 70–73 kilogramman painoluokissa kilpaillut Bularca saavutti olympiahopeaa Tokiossa 1964. Hän kilpaili myös Rooman kesäolympialaisissa 1960. MM-kilpailuista Bularca voitti kultaa Jokohamassa 1961 ja pronssia Budapestissa 1958.


title: Valeriu Bularca

text: Bularcasta tuli MM-mitaliensa myötä Romanian ensimmäinen aikuisten painin MM-mitalisti ja maailmanmestari. Hän kuoli Brașovissa 85-vuotiaana 7. helmikuuta 2017.


title: Jesper Lindgren

text: Jesper Lindgren (s. 19. toukokuuta 1997 Uumaja, Ruotsi) on ruotsalainen jääkiekkopuolustaja, joka pelaa SM-liigajoukkue Hämeenlinnan Pallokerhossa lainalla NHL-joukkue Toronto Maple Leafsista. Elite Prospects -sivuston Curtis Joen mukaan Lindgren on moderni hyökkäävä puolustaja, jossa yhdistyy taito, nopeus, päättäväisyys ja älykkyys. Hän on vahva kiekollisena, peliälykäs ja pelaa nuoresta iästään huolimatta luovasti paineenkin alla. Lindgren ei kuitenkaan ole kovin isokokoinen, mutta korvaa puutteensa vikkelyydellään ja menee rohkeasti tilanteisiin. Hän laukoo oikealta.


title: Jesper Lindgren

text: Lindgren on Tegs SK:n kasvatti. Hän siirtyi juniorina sittemmin IF Björklöveniin. Hän oli kaudella 2012–2013 seuran J18-junioreiden tehokkain puolustaja J18 Elitissä 13 syöttöpisteellään. Kaudeksi 2013–2014 Lindgren siirtyi MODO Hockeyn J18-junioreihin, joiden varakapteeniksi Lindgren nousi. Hän voitti koko J18 Elitin puolustajien tehotilaston lukemalla +39. J18 Allsvenskanissa Lindgren oli MODO:n tehokkain puolustaja Martin Ullmanin ja Mikael Liljekvistin kanssa tehoilla 2+7=9. Hän voitti kauden päätteeksi J18 Allsvenskanin mestaruuden. Kaudella 2014–2015 Lindgren sijoittui tehoilla 6+27=33 J20 SuperElitin puolustajien pistepörssissä kuudenneksi. Hän debytoi myös MODO:n SHL-joukkueessa, jossa Lindgren pelasi neljä runkosarjaottelua tehden yhden syöttöpisteen. Hän teki SHL-debyyttinsä vain 17-vuotiaana 27. syyskuuta 2014 Leksands IF:ää vastaan.


title: Jesper Lindgren

text: Toronto Maple Leafs varasi Lindgrenin neljännellä kierroksella 95. pelaajana . Samana kesänä hänet varasi myös Vitjaz Podolsk 115. pelaajana . Heinäkuussa 2015 Lindgren teki MODO Hockeyn kanssa kaksivuotisen SHL-sopimuksen. Hän pelasi kauden 2015–2016 aikana liigassa 26 runkosarjaottelua tehopistein 2+1=3. Lindgren teki SHL-uransa avausmaalin 26. marraskuuta 2015 vieraissa Växjö Lakers HC:tä vastaan. Joukkue putosi kuitenkin kauden päätteeksi HockeyAllsvenskaniin, jossa hän pelasi päättyneellä kaudella myös neljä ottelua lainalla aiemmassa junioriseurassaan IF Björklövenissä vuoden 2016 vaihteessa. Lindgren pelasi ison osan kaudestaan myös MODO:n J20-junioreissa, joiden eniten maaleja tehnyt puolustaja hän oli neljällä osumallaan Erik Ullmanin kanssa.


title: Jesper Lindgren

text: Kaudella 2016–2017 Lindgren oli Allsvenskanissa MODO:n tehokkain puolustaja tehoilla 3+21=24, joilla hän jakoi sarjan puolustajien pistepörssin kuudennen sijan IK Panternin Johan Björkin kanssa. Lindgren vahvisti myös seuran J20-junioreita, jossa hän voitti kauden päätteeksi SuperElitin mestaruuden.


title: Jesper Lindgren

text: Lindgren siirtyi kaudeksi 2017–2018 Lindgren siirtyi kaksivuotisella sopimuksella SM-liigajoukkue Hämeenlinnan Pallokerhoon. Hän edusti joukkuetta kauden aikana myös Spengler Cupissa. Kauden jälkeen, maaliskuussa 2018 Lindgren siirtyi loppukevääksi amatööritry-out -sopimuksella AHL-joukkue Toronto Marliesiin. Hän pelasi siellä neljä runkosarjaottelua tehden yhden syöttöpisteen.


title: Jesper Lindgren

text: Toukokuussa 2018 Lindgren teki Toronto Maple Leafsin kanssa kolmivuotisen tulokassopimuksen. Kesäkuussa HPK kertoi hänen jatkavan todennäköisesti kaudella 2018–2019 lainalla joukkueessa, mikäli Lindgren ei syksyn harjoitusleirin päätteeksi paikkaa Maple Leafsin NHL-vahvuudesta. Lopulta seura lähetti hänet jo harjoitusleirin alussa HPK:n vahvuuteen.


title: Jesper Lindgren

text: Lindgren pelasi alle 18-vuotiaiden MM-kilpailuissa vuonna 2015. Yhteensä hän on pelannut 12 nuorten ja 22 poikien maaottelua.


title: Isoveltto

text: Isoveltto ("Totoaba macdonaldi") on rummuttajien heimoon kuuluva äärimmäisen uhanalainen kalalaji. Se on sukunsa ainoa laji.


title: Isoveltto

text: Isoveltto on suuri merikala ja heimonsa suurin laji. Niiden pituudeksi on mitattu yli kaksi metriä ja ne voivat painaa jopa sata kiloa.


title: Isoveltto

text: Isoveltto on yksi monesta endeemisestä lajista joita tavataan vain Kalifornianlahdesta, Meksikosta.


title: Isoveltto

text: Ne asuttavat pääosin lahden ylempää puolta ja veden 23 metriä. Coloradojoen suisto on isovelton lisääntymisaluetta. Se tarjoaa kutemiselle välttämäröntä lämmintä, vähäsuolaista vettä, jota ei löydy muualta lahdesta. Veden lämpötila vaihtelee kutuaikana 14–26 asteen välillä.


title: Isoveltto

text: Aikuisten isovelttojen parvet vaeltavat talvella pohjoiseen Kalifornianlahden itärannikkoa pitkin Coloradojoen suistolle, missä ne pysyvät viikkoja ennen kuin ne kutevat keväällä. Sitten täysikasvuiset yksilöt palaavat etelään länsirannikkoa pitkin ja pysyvät siellä lopun ajan vuodesta. Poikaset pysyvät ylempänä lahdessa kaksi vuotta ennen kuin ne aloittavat vaelluksen. Naaraat alkavat lisääntyä toisen neljän vuoden ja koiraat viiden vuoden jälkeen. Niiden uskotaan voivan elää jopa 25 vuotiaiksi.


title: Isoveltto

text: Täysikasvuiset isoveltot käyttävät ravinnokseen suuria taskurapuja sekä sardiineja. Poikaset syövät pieniä kaloja ja pieniä pohjanläheisiä eliöitä, kuten katkoja, katkarapuja sekä taskurapuja.


title: Isoveltto

text: Kiinassa isoveltton uimarakko on erityisen haluttu ruoka-aine, jolla uskotaan olevan myös terveysvaikutuksia. Sen uimarakoista maksetaan jopa 8 500 dollaria kilolta. Sen salakalastaminen on samalla aiheuttamassa kalifornianpyöriäisen sukupuuton.


title: Itä-Anglian kuningaskunta

text: Itä-Anglian kuningaskunta ("East Anglia") oli anglosaksien perustama kuningaskunta Isossa-Britanniassa. Itä-Anglian ensimmäisenä hallitsijana pidetään kuningas Uffaa, joka nousi valtaan noin vuonna 570. Itä-Anglia ajautui Mercian ylivaltaan 600-luvun puolivälissä, ja vuonna 792 Mercian valtaistuimelle noussut Kenulf liitti Itä-Anglian kokonaan valtakuntaansa. Wessexin kuningas Egbert kuitenkin valloitti Mercian vuonna 827 ja yhdisti kaikki anglosaksivaltakunnat alaisuuteensa.


title: Hyyppä (täsmennyssivu)

text: Hyyppä voi tarkoittaa:


title: Ranskan avoin tennisturnaus 2017

text: Vuoden 2017 Ranskan avoin tennisturnaus pelattiin 28. toukokuuta – 11. kesäkuuta 2017 Pariisissa. Se oli kaikkiaan 116. Ranskan avoin tennisturnaus ja vuoden toinen Grand Slam -turnaus.


title: Ranskan avoin tennisturnaus 2017

text: Miesten kaksinpelimestaruuden voitti jo kymmenennen kerran Espanjan Rafael Nadal. Naisten kaksinpelin voitti sijoittamattomana pelannut latvialainen Jeļena Ostapenko, joka saavutti samalla ensimmäisen WTA-tason turnausvoittonsa.


title: Ranskan avoin tennisturnaus 2017 – miesten kaksinpeli

text: Novak Đoković oli turnauksen puolustava mestari, mutta hän hävisi puolivälierissä Dominic Thiemille.


text: Turnauksen voitti jo kymmenennen kerran Rafael Nadal, joka voitti loppuottelussa Stanislas Wawrinkan.


title: Mauno Käpyaho

text: Mauno Pentti Käpyaho (22. maaliskuuta 1941 Mänttä – 5. elokuuta 2003 Tampere) oli suomalainen näyttelijä. Mikkelistä ammattilaisuransa aloittanut Käpyaho teki pitkän työrupeaman Tampereen Teatterissa sekä näytteli sivurooleja Yle TV2:n suosituissa komedia- ja draamasarjoissa.


title: Mauno Käpyaho

text: Mauno Käpyahon vanhemmat olivat Aune ja Lauri Käpyaho. Hänellä oli kiinnitys Mikkelin teatteriin 1967–1973 ja Tampereen Teatteriin vuodesta 1973.


title: Mauno Käpyaho

text: Käpyahon näyttämötaiteellisia tehtäviä olivat muun muassa Arthur (näytelmässä "Tango"), Kalle ("Iso-Heikkilän isäntä ja hänen renkinsä Kalle"), Tiikeri Braun ("Kolmen pennin ooppera") ja nimiosa näytelmässä "Elias". Minna Canthin tragediassa "Anna Liisa" Käpyaho tulkitsi Johanneksen roolin. Näytelmässä "Ken talonsa jättää" hän näytteli Arvid Järnefeltin roolin. Käpyaho teki useita buffo-rooleja.


title: Mauno Käpyaho

text: Teatteriuransa ohella Käpyaho näytteli useissa televisiotuotannoissa 1970–1990-luvuilla. Hän televisiotehtävänsä olivat yleensä pieniä sivurooleja, tapahtumia sivustaseuraavia kylänmiehiä kuten "Häräntappoaseen" Tuunanen ja "Metsoloiden" Perälä.


title: Ranskan avoin tennisturnaus 2017 – naisten kaksinpeli

text: Garbiñe Muguruza oli turnauksen puolustava mestari, mutta hävisi neljännellä kierroksella Kristina Mladenovicille.


text: Turnauksen voitti Latvian Jeļena Ostapenko, joka voitti loppuottelussa Simona Halepin.


title: Britit (kelttiläinen kansa)

text: Britit (myös britannialaiset tai britannit) olivat Isoa-Britanniaa varhaiskeskiajalle saakka asuttanut kelttiläinen kansa. Saari ja sen nykyiset asukkaat britit ovat saaneet nimensä tältä kelttikansalta.


title: Britit (kelttiläinen kansa)

text: Kelttien saapuminen Britteinsaarille on edelleen hämärän peitossa, sillä saarten vanhat arkeologiset löydöt eivät kerro ajanlaskun alkua edeltäneiden vuosisatojen asukkaiden etnisyydestä tai kielestä. Koska Britteinsaarten asutushistoria on kuitenkin katkeamaton aina pronssikaudesta lähtien, on oletettu että roomalaisaikaa juuri edeltäneen ajan asukkaat olivat mantereelta saapuneita kelttejä, jotka olivat aiemmin syrjäyttäneet paikalliset asukkaat. Näiden kielellä oli kuitenkin vaikutusta Britteinsaarten kelttiläiskieliin, jotka eroavat joiltain osin mannerkelttiläisistä kielistä.


title: Britit (kelttiläinen kansa)

text: Roomalaiset valloittivat saaren vuoden 43 jaa. jälkeen ja alistivat britit valtaansa. Valloituksen seurauksena brittiläiset heimot alkoivat roomalaistua, vaikka paikallishallinto perustuikin pääasiassa vanhaan heimojakoon. Roomalaiset poistuivat lopullisesti vuonna 407, ja britit joutuivat jälleen huolehtimaan omasta turvallisuudestaan piktien ja saksimerirosvojen hyökkäyksiä vastaan. Näihin aikoihin brittien johtaja oli Vortigern. 400-luvun puolivälissä britit joutuivat vetäytymään saaren pohjois- ja länsiosiin, kun anglit, saksit, juutit, friisit ja frankit saapuivat saarelle ja muodostivat anglosaksien kansan. 500-luvun lopussa britit hallitsivat enää Cornwallin niemimaata, Walesia ja Etelä-Skotlantia. Wessexin kuningaskunnan vallattua Cornwallin suuri joukko brittejä siirtyi Englannin kanaalin yli Bretagneen, samalla antaen niemimaalle nimensä. Myöhempien valloitusten seurauksena 900-lukuun mennessä suurin osa briteistä sulautui anglosakseihin, Walesia lukuun ottamatta. Brittien kielistä korni kuoli uudella ajalla. Edelleen eläviä kieliä ovat kymri ja bretoni.


title: Lähetystalo

text: Lähetystalo on Suomen Lähetysseuran toimitalo Helsingin Tähtitorninmäellä Ullanlinnan kaupunginosassa. Lähetystalon vanhempi osa on osoitteessa Tähtitorninkatu 18 ja uudempi osa osoitteessa Tähtitorninkatu 16.


title: Lähetystalo

text: Talon on suunnitellut vapaaherra K. A. Wrede ja se on valmistunut vuonna 1900. Wrede lahjoitti piirustukset Lähetysseuralle ilman korvausta. Talon rakennuskustannukset olivat 199 600 markkaa.


title: Lähetystalo

text: Lähetysseura oli vuonna 1890 ostanut puutalon tontteineen Vuorimiehenkadun varrelta, mutta Lähetystalon rakentamiseen antoi varsinaisen kimmokkeen erään yksityishenkilön vaatimaton 100 markan lahjoitus, joka oli osoitettu Lähetystalon rakentamiseen. Uuteen taloon tuli mm. rukoushuone (nykyinen Lähetyskirkko), kolme luokkahuonetta ja asuintilat Lähetyskoululle, kokoontumistilat ompeluseuroille, huoneisto lähetysjohtajaa varten, toinen huoneisto vahtimestaria varten, tilat seuran toimistolle, kirjavarasto ja Lähetysmuseon tilat.


title: Lähetystalo

text: Talo vihittiin käyttöönsä ensimmäisenä adventtina vuonna 1900. Sitä laajennettiin viereiselle tontille itään päin, kun kauppaneuvos Lars Krogius tarjosi Lähetysseuralle ostettavaksi kyseisen naapuritontin, joka oli vielä rakentamatta. Myös lisärakennuksen suunnitteli Wrede, ja rakentaminen tuli maksamaan 185 000 markkaa tontin hinnan, 35 000 markan lisäksi. Uusi osa valmistui vuoden 1906 puolessavälissä.


title: Lähetystalo

text: Lähetysseura on vuonna 2015 ilmoittanut myyvänsä Lähetystalon. Seuran toiminnot siirretään toisiin tiloihin muualla, mutta vielä ei ole tietoa, minne. Lähetysjohtaja Seppo Rissanen on ilmoittanut, että tämä johtuu siitä, että Sipilän hallitus on leikannut kehitysyhteistyömäärärahoja. “Myynti on yksi niitä välineitä, joilla me koetamme paikata vahinkoja, joita näistä leikkauksista aiheutuu. Kysymys on Suomessa tapahtuvan toimintamme taloudellisesta tehostamisesta”, Rissanen sanoo. Lähetyskirkko tulee säilymään Lähetysseuran omistuksessa ja käytössä.


title: Amanda Anisimova

text: Amanda Anisimova (s. 31. elokuuta 2001 Freehold, New Jersey) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 62 tammikuussa 2019. Australian avoimissa 2019 hän selviytyi kaksinpelissä neljännelle kierrokselle.


title: Amanda Anisimova

text: Anisimovan vanhemmat ovat venäläisiä, mutta hän edustaa itse synnyinmaataan Yhdysvaltoja. Vuoden 2016 Ranskan avoimissa hän eteni tyttöjen kaksinpelin loppuotteluun. Anisimova pääsi villillä kortilla mukaan Ranskan avointen 2017 pääsarjaan, jossa hän pelasi vain 15-vuotiaana.


title: Storbacka

text: Storbacka on sukunimi. Se on muun muassa seuraavien suomalaisten henkilöiden sukunimi:


title: Chloé Paquet

text: Chloé Paquet (s. 1. heinäkuuta 1994 Versailles) on ranskalainen tennispelaaja. Parhaimmillaan hän on ollut kaksinpelissä WTA-listan sijalla 194 elokuussa 2017.


title: Chloé Paquet

text: Paquet pääsi villillä kortilla mukaan Ranskan avointen 2017 pääsarjaan. Siellä hän voitti avauskierroksella Kristýna Plíškován, mutta hävisi toisella kierroksella Caroline Garcialle.


title: Fukuda

text: Fukuda on sukunimi. Se on muun muassa seuraavien japanilaisten henkilöiden sukunimi:


title: Quirine Lemoine

text: Quirine Lemoine (s. 25. joulukuuta 1991 Woerden) on alankomaalainen tennispelaaja. Parhaimmillaan hän on ollut kaksinpelissä WTA-listan sijalla 160 toukokuussa 2017 ja nelinpelissä sijalla 179 maaliskuussa 2017.


title: Quirine Lemoine

text: Lemoine pääsi karsintojen kautta mukaan Ranskan avointen 2017 pääsarjaan.


title: Tyynysotaa

text: ”Tyynysotaa” on Vilma Alinan, Nelli Matulan, Sini Yaseminin ja Ida Paulin esittämä vuoden 2017 Kesäkumi-kampanjan tunnuskappale. Kappale on esittäjänelikon itsensä säveltämä ja sanoittama ja sen on tuottanut Tido. Kappaleesta julkaistaan 1. kesäkuuta 2017 Viivi Huuskan ja Cristal Snow’n ohjaama musiikkivideo.


title: Tyynysotaa

text: Vilma Alina ja Nelli Matula ovat kertoneet, että kappaleen teemoja ovat muun muassa etteivät naiset olisi seksin suhteen ”objekteja vaan toimijoita” ja että nainen voi olla yhtä ”ehdottelevassa ja seksiä hakevassa asemassa kuin mieskin.”


title: Denys Harmaš

text: Denys Viktorovytš Harmaš (, s. 19. huhtikuuta 1990 Melovoje, Ukrainan SNT, Neuvostoliitto) on ukrainalainen jalkapalloilija. Hän edustaa Ukrainan jalkapalloliigassa pelaavaa Dynamo Kiovaa ja on pelipaikaltaan keskikenttäpelaaja.


title: Alberto Anzalone

text: Alberto Anzalone (s. 27. elokuuta 1984 San Cataldo) on italialainen karateka. Hän voitti Kyokushinissa EM-pronssia 2012.


title: Liedenpohja

text: Liedenpohja on kylä Virtain kunnassa Pirkanmaan maakunnan pohjoisosassa. Kylä sijaitsee kantatie 66:n varrella Toisveden rannalla järven pohjoispäässä. Etäisyys Virtain keskustaan on noin 20 kilometriä ja Alavudelle 24 kilometriä. Kylässä on noin 160 ympärivuotista asuntoa ja noin 130 loma-asuntoa.


title: Liedenpohja

text: Liedenpohjan kaksiopettajainen koulu tunnetaan myös nimellä Maaseutu- ja luontokoulu Ilmarinen. Kylässä on myös oma kirkko (os. Hollitie 992), joka on tehty vanhasta koulurakennuksesta 1960-luvun alussa. Toisesta vanhasta koulutalosta on tehty kylätalo, jossa toimii kansalaisopisto ja vuonna 2000 rekisteröity kyläyhdistys. Kylässä on myös opettaja Voipa Nuorukainen Sulkavan vuonna 1968 perustama kylämuseo, joka on naapuripitäjästä Peräseinäjoelta siirretty vanha savupirtti.


title: Liedenpohja

text: Liedenpohjan kylässä on ollut asutusta ainakin 1500-luvun puolestavälistä asti. Ensimmäisiä maatiloja olivat Liedenpohja ja Tulijoki. Paikan nimi lienee peräisin sanasta liete, joka tarkoittaa veden kuljettamaa hienoa hiekkaa tai vesijättömaata.


title: Liedenpohja

text: Vuonna 1895 perustettu Pohjan meijeri toimi Liedenpohjassa 1940-luvun lopulle. Samana vuonna perustettiin kylän ensimmäinen koulu Ylä-Tulijoen taloon. 1900-luvun alussa kauppias Toivo Aleksanteri Peltomäki perusti kylään sahan ja myllyn sekä pienen voimalan, josta kylään saatiin sähkövalo. Nuorisoseura toimi kylässä vuodesta 1902 aina 1950-luvulle, ja työväenyhdistys perustettiin 1915.


title: Liedenpohja

text: 1960-luvulla Vainionpää-yhtiö alkoi valmistaa Liedenpohjassa hirsitaloja. Tuolloin kylään saatiin myös muun muassa lasten kesäsiirtola, kirkko, kylämuseo ja pankin sivukonttori. Kauppoja Liedenpohjassa oli enimmillään kolme, mutta nykyisin toimii enää yksi kyläkauppa.


title: Mauri Akkanen

text: Mauri Akkanen (s. 10. helmikuuta 1935 Kuolemajärvi) on suomalainen opettaja, urheilija, kirjailija ja toiminnanjohtaja. Hän on toiminut voimistelunopettajana Valkeakosken yhteiskoulussa 1959–1962, voimistelunopettajana Imatran yhteislyseossa 1962–1973, toiminnanjohtajana Suomen kuntourheiluliitossa 1973–1978 ja Suomen Sydäntautiliiton toiminnanjohtajana 1978–1995.


title: Mauri Akkanen

text: Akkanen sai urheilijana 1 500 metrin ja 800 metrin juoksumatkoilla nuorten sarjoissa neljä Suomen-mestaruutta, kolme toista sijaa ja yhden kolmannen sijan.


title: Mauri Akkanen

text: Akkanen siirtyi eläkkeelle vuonna 1995. Tämän jälkeen hän on kirjoittanut talvisodasta isänsä muistelmiin perustuvan kirjan "Isäni - Taipaleen taistelija", muistelmakirjan tädistään "Tätini Impi, 102 vuotta Kivennavalta", Sirkka-Liisa Kivelän kanssa tehdyn, muisteluihin vanhuspalveluissa tarkoitetun kirjan "Muistelemme" sekä omaelämäkerran.


title: Petrovaradinin linnoitus

text: Petrovaradinin linnoitus (, "Petrovaradinska tvrđava", ) on linnoitus Petrovaradinissa, Novi Sadissa. Se sijaitsee Tonavan oikeanpuoleisella rannalla.


title: Petrovaradinin linnoitus

text: Vuonna 1991 Petrovaradinin linnoitus lisättiin Serbian merkittävien kultturis-historiallisten kohteiden listalle.


title: Petrovaradinin linnoitus

text: Viimeaikaiset arkeologiset löydöt ovat tarjonneet uuden näkökulman paitsi Petrovaradinin, myös koko alueen historiaan. Linnoituksen alueelta on löydetty kivikautisia jäännöksiä ajanjaksolta 19000–15000 eaa. Asutusta arvioidaan olleen alueella kivikaudelta tähän päivään asti. Vuonna 2005 tehtyjen tutkimusten yhteydessä tehtiin myös eräs toinen merkittävä havainto. Pronssikaudelta peräisin olevista jäännöksistä voitiin päätellä, että jo tuolloin Petrovaradinin alueella on ollut linnoitettua asutusta.


title: Petrovaradinin linnoitus

text: Roomalaiset rakensivat ensimmäisen laajemman linnoituksen, Cusumin, osana Tonavan Limes-järjestelmää.


title: Petrovaradinin linnoitus

text: Unkarin kuningas Béla IV toi vuonna 1235 alueelle sisterssiläisiä Ranskasta. He rakensivat Belakut-luostarin roomalaisten linnoituksen raunioille. Luostarin muurit on rakennettiin vuosien 1247 ja 1252 välisenä aikana.


title: Petrovaradinin linnoitus

text: Linnoitusta vahvistettiin turkkilaishyökkäyksen uhan johdosta. Vuonna 1526 se kuitenkin antautui kahden viikon piirityksen jälkeen.


title: Petrovaradinin linnoitus

text: Itävallan armeija miehitti Petrovaradinin Suuren Turkin sodan aikana vuonna 1687. Vanha linnoitus purettiin ja uudemman rakennus aloitettiin.


title: Petrovaradinin linnoitus

text: Turkkilaiset joukot saapuivat syyskuun 9. päivänä 1694 linnoitukselle Belgradista. Joukot piirittivät linnoitusta 23 päivän ajan, mutta huonot sääolosuhteet pakottivat turkkilaiset perääntymään. Itävalta saavutti Zentan taistelussa syyskuun 11. päivänä 1697 voiton, jonka jälkeen solmittiin rauha Sremski Karlovicissa vuonna 1699.


title: Petrovaradinin linnoitus

text: Uusi sota turkkilaisten kanssa oli väistämätön. Tulevaa taistelua varten Itävallan joukot keskitettiin Futogiin. Joukkojen kokonaisvahvuus oli 76 000 sotilasta. Turkin armeija oli puolestaan keskittänyt 150 000 sotilasta Belgradiin. Ratkaiseva taistelu Itävallan ja Turkin joukkojen välillä oli elokuun 5. päivänä 1716 Petrovaradinissa, ja siinä Itävallan armeija kukisti turkkilaiset.


title: Petrovaradinin linnoitus

text: Uudet rakennussuunnitelmat aloitettiin vuonna 1751. Rakennustyöt aloitettiin vuonna 1753 ja ne kestivät vuoteen 1776 asti. Tänä aikana rakennettiin tunneliverkosto, jonka kokonaispituus oli 16 kilometriä.


title: Petrovaradinin linnoitus

text: Linnoituksen valmistumisen jälkeen ei turkkilaisjoukkojen uhkaa enää ollut. Viimeinen merkittävä sotilaallinen operaatio linnoituksella tapahtui Unkarin vallankumouksen aukana vuonna 1849, jolloin Itävallan joukot yrittivät saada linnoitusta antautumaan saarron avulla.


title: Petrovaradinin linnoitus

text: Myöhemmin linnoitus toimi armeijan kasarmina ja varastona. Ensimmäisen maailmansodan jälkeen Petrovaradin tuli osaksi Jugoslaviaa.


title: Petrovaradinin linnoitus

text: Tuohon aikaan vanhoja 1600-luvulla rakennettuja linnoituksia Belgradissa, Osijekissa, Karlovacissa ja Slavonski Brodissa hävitettiin, sillä niillä ei koettu enää olevan sotilaallista merkitystä. Purkutöistä vastannut Dragoš Đelošević piti kuitenkin Petrovaradinin linnoitusta niin kauniina, että päätti säästää sen.


title: Petrovaradinin linnoitus

text: Kellon minuutti- ja tuntiviisarit ovat päinvastaiset: pienempi viisari osoittaa minuutteja ja suurempi tunteja. Näin tehtiin, jotta Tonavan kalastajat pystyisivät näkemään ajan kaukaa.


title: Petrovaradinin linnoitus

text: EXIT on jokavuotinen kesällä järjestettävä tapahtuma, joka on järjestetty linnoituksella vuodesta 2001 lähtien. Se on eräs Euroopan suurimmista festivaaleista.


title: Tyynenmerensardiini

text: Tyynenmerensardiini eli perunsardiini ("Sardinops sagax") on sillikalojen lahkoon kuuluva kalalaji. Se kuuluu sukuun "Sardinops", yhteen kolmesta tavallisesti sardiineiksi kutsutusta kalasuvusta. "Sardinops" sisältää viisi tai neljä erillistä, maantieteellisesti suuresti eriytynyttä kantaa eri puolilla Tyyntämerta ja Intian valtamerta. Tavallisesti niitä on pidetty erillisinä lajeina, mutta muun muassa FishBase luokittelee ne nykyään yhdeksi lajiksi, "Sardinops sagax". IUCN luokittelee Tyynenmeren itärannikon kannan elinvoimaiseksi. "Sardinops"-kalat voivat kasvaa noin 30 senttimetriä pitkäksi, ja ne ovat australialaista kantaa lukuun ottamatta kaupallisesti merkittäviä kaloja. Kalasta käytetyt kauppanimikkeet ovat kannasta riippuen australiansardiini, kaliforniansardiini, perunsardiini, japaninsardiini ja silmäsardiini.


title: Julie Andem

text: Julie Andem (s. 1982) on norjalainen käsikirjoittaja, ohjaaja ja televisiotuottaja.


title: Julie Andem

text: Andem on luonut nuorisodraamasarjan "Skam" ja ollut mukana tekemässä sarjoja "Sara", "MIA" ja "Jenter". Hän on ollut töissä Norjan yleisradioyhtiö NRK:ssa vuodesta 2007.


title: Itävallan talous

text: Itävallan talous on pitkälle kehittynyt markkinatalous, joka on vahvasti kytköksissä EU-maiden, erityisesti Saksan talouteen. Monet Itävallan suurimmista yrityksistä olivat 1980-luvulle saakka valtion omistuksessa, mutta niitä on sen jälkeen yksityistetty, eikä valtion osuus yrityksistä ole erityisen korkea muihin Euroopan maihin verrattuna. Itävallassa on vahva ammattiyhdistysliike, jolla on suuri vaikutus työllisyyspolitiikkaan. Teollisuuden ohella turismi on tärkeä osa Itävallan taloutta.


title: Itävallan talous

text: Historiallisesti Saksa on ollut Itävallan tärkein kauppakumppani, joten Itävalta on joutunut usein mukautumaan Saksan talouden muutoksiin. Itävallan EU-jäsenyydestä lähtien taloudellinen riippuvuus Saksasta on kuitenkin pienentynyt, kun maan yhteydet muihin Euroopan maihin ovat vahvistuneet. Vuonna 2004 Itävalta oli EU:n neljänneksi rikkain valtio Luxemburgin, Irlannin ja Alankomaiden jälkeen .


title: Itävallan talous

text: Toisen maailmansodan jälkeen Itävallan talouskasvu on ollut vahvaa. 1950-luvulla Itävallan uudelleenrakentamisen aikana vuotuinen talouskasvu oli keskimäärin 5 % ja suurimman osan 1960-lukua luku oli 4,5 %. Vuonna 1995 Itävallasta tuli EU:n jäsen, ja vuonna 2002 se otti käyttöön eurovaluutan, joka korvasi šillingin. Muista euromaista poiketen kaikissa Itävallan eurokolikoissa on näkyvissä kolikon valmistusvuoden sijaan vuosi 2002.


title: Itävallan talous

text: Viime vuosina Itävallan talouskasvu on ollut heikkoa. Vuonna 2015 se oli 1 %, mutta vuonna 2017 kasvu voimistui 2,3 %:iin. Itävallan työttömyysaste vuonna 2017 oli 5,8 %, joka on Euroopan mittapuulla alhainen, mutta Itävallan korkein sitten toisen maailmansodan. Kasvaneen työttömyyden syynä on pakolaisten ja Euroopan unionin alueelta saapuneiden maahanmuuttajien kasvanut määrä Itävallan työmarkkinoilla. Laajat ammattikoulutusohjelmat ja eläköityminen ovat kuitenkin pitäneet työttömyysasteen suhteellisen alhaisena.


title: Itävallan talous

text:
Itävallan maatilat ovat melko pieniä ja tuotantokustannukset tästä johtuen suhteellisen suuria. Vuodesta 1995 lähtien Itävallan maataloussektori on ollut Euroopan unionin yhteisen maatalouspolitiikan alaisuudessa muutoksien kohteena. Itävalta tuottaa 80 % tarvitsemastaan ruoasta, mutta maataloudella ei ole suurta taloudellista merkitystä: sen vaikutus bruttokansantuotteeseen on vain 1,2 %.
Itävallassa on joitakin suuria teollisia yrityksiä metalli-, kemian- ja öljyteollisuudessa, mutta suurin osa Itävallan yrityksistä on suhteellisen pieniä. Tunnettuja itävaltalaisia teollisuusyrityksiä ovat esimerkiksi Borealis ja OMV.


title: Itävallan talous

text: Itävallan palvelusektori tuottaa suurimman osan maan BKT:sta. Pääkaupunki Wien on ollut viime vuosikymmeninä portti itään, ja erityisesti lakiyritykset ja pankit toimivat laajasti Itä-Euroopan uusissa EU-jäsenmaissa. Turismin osuus Itävallan BKT:sta arvioidaan olevan 10 %. Vuonna 2001 Itävalta oli maailman kymmenenneksi suosituin matkakohde, ja maassa vieraili yli 18,2 miljoonaa turistia. Aikaisemmin suurin turistiryhmä olivat saksalaiset, mutta nykyään turisteja on yhä enemmän Itä-Euroopasta, Venäjältä ja Yhdysvalloista.


title: Kompilaatio (albumi)

text: Kompilaatio on hardcore punk -yhtye Valse Tristen kokoelma-albumi, joka julkaistiin vuonna 2002 levymerkillä Six Weeks.


title: Kompilaatio (albumi)

text: Albumille on sisällytetty kuusi yhtyeen varhaista vuosina 1990–1994 julkaistua Trash Can Records -levymerkillä äänitettyä EP-levyä, sekä neljä ennenjulkaisematonta kappaletta.


title: Matti Nenonen

text: Matti Johannes Nenonen (s. 14. lokakuuta 1934 Helsinki) on suomalainen kilpauransa päättänyt koripalloilija.


title: Matti Nenonen

text: Helsingin Jyryn kasvatti, 192-senttinen Nenonen pelasi kasvattajaseurassaan, Työväen Maila-Pojissa ja Tapiolan Hongassa Suomen pääsarjassa yhteensä 14 kaudella. Hän saavutti SM-sarjassa Hongassa kolme Suomen mestaruutta ja lisäksi yhteensä yhden SM-hopean, kolme SM-pronssia ja Suomen cup-mestaruuden vuonna 1968. Kaudella 1959 hän oli sarjan korikuningas 25,0 pisteen keskiarvollaan.


title: Matti Nenonen

text: Suomen miesten maajoukkueessa Nuutinen pelasi vuosina 1959–1968 18 maaottelua 6,1 pisteen keskiarvolla. Hän kuului Suomen joukkueeseen Turkin EM-kilpailuissa 1959 sekä Pohjoismaiden-mestaruusturnauksessa 1968, jonka Suomi voitti.


title: Maan näkyjä

text: Maan näkyjä on Joose Keskitalon viides studioalbumi, joka julkaistiin 16. helmikuuta 2011 levymerkillä Helmi Levyt. Se asettuu tyypiltään studioalbumin, koelevyn ja livealbumin välimaastoon. Albumi on kolmas Kolmas Maailmanpalo -yhtyeen kanssa tehty albumi, jota Keskitalo on kuvaillut yhtyeen soitannolliseksi kliimaksiksi. Kappale ”On hyvä että olet surullinen” julkaistiin radiosinglenä.


title: Maan näkyjä

text: Albumi debytoi Suomen virallisen listan sijalla 18.


title: Maan näkyjä

text: Albumin kappaleet on äänitetty Keskitalon työhuoneessa sekä useassa eri paikassa eri ajankohtina. Liveotot on äänitetty Jyväskylän Ilokivessä 25. toukokuuta 2008, Tornion Cult Cinema Cafessa 31. lokakuuta 2008, Rovaniemen Roipparissa 1. marraskuuta 2008, Kuopion Henry’s Pubissa 10. huhtikuuta 2009, Porin Bar Kinossa 16. huhtikuuta 2009, Joensuun Ilosaarirockissa 19. heinäkuuta 2009, Helsingin Ateneum-salissa 7. lokakuuta 2010 sekä Pihjalanmäen työhuoneella 2007–2010. Kappale ”Olisin kyllä tullut” julkaistiin alun perin vuoden 2009 albumilla "Tule minun luokseni, kulta", ja ”Toiset ovat menneet jo alas” sekä ”Taipale” ilmestyivät Harmaa getto -yhtyeen albumilla "Suomimorsiamen pyhä tie".


title: Maan näkyjä

text: Albumi sai ristiriitaisen vastaanoton. Desibelin Heikki Väliniemi totesi, ettei albumia tule arvottaa perinteisten studioalbumien tapaan, vaan fiilispohjalta. Hän sanoi useammankin kappaleen olevan kaikessa raakuudessaankin selittämättömän hienoja, mutta kritisoi sitä epätasaisuudesta ja hajanaisuudesta. Jyväskylän Ylioppilaslehti Jylkkärin Rauli Karjalainen sanoi yhtyeen yltävän parhaimmillaan Sielun Veljet -tyyliseen hurmoksellisuuteen, mutta totesi albumin enimmäkseen kompastuvan lakoniseen treenikämppäjammailuun ja piti sitä tallennusteknisistä syistä hankalana kuunneltavana, joka jättää kuulijansa ulkopuolelle. Soundin Sami Nissinen antoi albumille kaksi tähteä viidestä, ja sanoi kappalemateriaalin olevan mitäänsanomatonta paatosta Keskitalon pysyessä vanhoissa taiteellisissa pakkomielteissään. Rumban Oskari Onninen sitä vastoin antoi albumille neljä tähteä viidestä, ja piti albumia kiistattomana todisteena, miksi Joose Keskitalo ja Kolmas Maailmanpalo on kovimpia kotimaisia liveyhtyeitä, joka teoksellaan esittelee koko laajamittaisen tyylispektrinsä. Radiosinglenä julkaistua ”On hyvä että olet surullinen” -kappaletta Onninen piti Keskitalon potentiaalisena ensimmäisenä hittikappaleena.


title: Edis Matusevičius

text: Edis Matusevičius (s. 30. kesäkuuta 1996) on liettualainen keihäänheittäjä. Hänen ennätyksensä on toukokuussa 2017 Ogressa heitetty 84,78 m. Tulos on myös Liettuan ennätys.


title: Edis Matusevičius

text: Matusevičius on kolminkertainen Liettuan mestari vuosilta 2015–2017. Amsterdamin EM-kilpailuissa 2016 hän ei päässyt loppukilpailuun ollessaan karsinnan 21:s. Lontoon MM-kilpailuissa 2017 Matusevičius jäi karsinnassa ilman tulosta.


title: Edis Matusevičius

text: Nuorten arvokisoihin Matusevičius on osallistunut neljä kertaa. Paras saavutus hänellä on pronssimitali alle 20-vuotiaiden EM-kilpailuista vuonna 2015. Vuotta aikaisemmin hän oli 20-vuotiaiden MM-kilpailuissa kuudes ja kesällä 2013 hän karsiutui loppukilpailusta sekä alle 20-vuotiaiden EM-kilpailuissa että alle 18-vuotiaiden MM-kilpailuissa.


title: To the Bone (Kris Kristoffersonin albumi)

text: To the Bone on yhdysvatalaisen country-muusikko laulaja-lauluntekijä Kris Kristoffersonin kymmenes albumi, joka julkaistiin vuonna 1981.


text: Kaikki kappaleet Kris Kristoffersonin, ellei toisin mainita.


title: Botniarosk

text: Oy Botniarosk Ab on kahdeksan kunnan omistama jätehuoltoyhtiö, jonka tehtävänä on järjestää alueen jätehuolto lain mukaisesti. Vuonna 1996 perustetun yhtiön osakaskunnat ovat Isojoki, Kurikka, Karijoki, Kaskinen, Kauhajoki, Kristiinankaupunki, Närpiö ja Teuva. Kurikan kaupungin osalta entisen Jurvan alue kuuluu Botniaroskin toiminta-alueeseen, loput Kurikasta on Lakeuden Etapin alaisuudessa. Vuoden 2013 lopussa yhtiön toiminta-alueella asui 45 330 henkilöä.


title: Botniarosk

text: Botniaroskin toiminta-alueella on noin 100 ekopistettä. Lisäksi alueen jokaisessa kunnassa on hyötykäyttöasema. Isommat jäte-erät toimitetaan Teuvalla sijaitsevaan jätekeskukseen. Botniarosk on myös osakkaana Westenergyn jätteenpolttolaitoksessa.


title: Kulttuurin tuet Suomessa

text: Kulttuurin tuet Suomessa tarkoittavat tässä artikkelissa ensisijaisesti rahallisia tukia kulttuurille, esimerkiksi taiteelle Suomessa.


title: Kulttuurin tuet Suomessa

text: Yhteiskuntamalli vaikuttaa tapoihin, joilla kulttuurin ja taiteen tukia voidaan kanavoida. Suomen kaltaisessa pohjoismaisessa hyvinvointivaltiossa on paljon vaihtoehtoja siihen, kuinka suuri osa taiteen rahoituksesta tulee julkiselta vallalta, kuinka paljon markkinoilta tai yksityisiltä lahjoittajilta. On analysoitu, että julkinen tuki muodostaa tulevaisuudessakin kulttuurin rahoituksesta välttämättömän osan. Julkisen tuen vähentäminen johtaisi syvällisiin muutoksiin kulttuurin perusrakenteissa. Tuen väheneminen käytännössä heikentää ensi sijassa kulttuurista nauttijoiden alueellista ja sosiaalista tasa-arvoa.


title: Kulttuurin tuet Suomessa

text: Julkisen sektorin tuki kulttuurille on ainakin miljardi euroa vuodessa, mistä opetus- ja kulttuuriministeriön osuus on lähes puoli miljardia, puoliksi rahapelivaroista. Tukia tulee myös muilta ministeriöiltä ja monilta muilta lähteiltä.


title: Kulttuurin tuet Suomessa

text: Kuntien kulttuurimenot olivat 636 miljoonaa euroa vuonna 2004, mistä kirjastojen osuus oli 242 miljoonaa. Yritysten kulttuurituki oli 9 - 10 miljoonaa euroa vuonna 1999, 4 miljoonaa vuonna 2004.


title: Kulttuurin tuet Suomessa

text: Valtion kulttuurimenot olivat 293 miljoonaa euroa vuonna 2000. Siitä 71 % tuli veikkauksesta ja raha-arpajaisista. Yksin neljä suurinta kulttuurisäätiötä tukivat kulttuuria 14 miljoonalla eurolla.


title: Kulttuurin tuet Suomessa

text: Kotitalouksien joukkoviestintä- ja kulttuurimenot olivat vajaat 3000 miljoonaa euroa vuonna 2001. Kotitaloudet käyttivät kulttuuriin ja joukkoviestintään keskimäärin 1200 euroa vuodessa, mistä lehtien ja kirjojen osuus oli 420 euroa.


title: Kulttuurin tuet Suomessa

text: Elokuvasäätiö tuki elokuvia 29 miljoonalla eurolla vuonna 2010, keskimäärin 40 % pitkien näytelmäelokuvien rahoituksesta. Tuki on kolminkertaistunut vuodesta 2000. Levittäjät rahoittivat 14 % ja tv-yhtiöt 13 %. Sponsorit, kansainväliset tahot ja tekijät itse rahoittivat loput. Esimerkiksi Pahat pojat -elokuva sai Elokuvasäätiön tukea 1,25 euroa katsojaa kohden mutta Broidit-elokuva 667 euroa katsojaa kohden, yhteensä 383 638 euroa vuonna 2003. Katsojamäärä ei ole keskeinen tukiperuste.


title: Kulttuurin tuet Suomessa

text: Julkisesti rahoitettujen taidelaitosten tulisi olla poliittisesti riippumattomia. Tohtori Heikki Pursiaisen mukaan on ristiriidassa taiteen vapauden kanssa. Esimerkiksi kun Ateneum asetti esille turvapaikanhakijoita puolustavan banderollin, sitä arvosteltiin poliittisesta kannanotosta. Pursiaisen mielestä taidemuseon ei pitäisi joutua pyytelemään anteeksi valintojaan, mikä on ristiriidassa valtionrahoituksen kanssa. Toisaalta Suomessa taiteilijoiden vapaa työskentely on turvattu arm’s length -periaatteella. Valtion tuesta taiteilijoille päättää vertaisarvioijien asiantunteva ja vaihtuva joukko – käsivarren mitan päässä ministeriöstä ja poliittisista päättäjistä.


title: Kulttuurin tuet Suomessa

text: Tutkija Pasi Holm ehdotti, että kulttuurin tukeminen tehtäisiin kulttuuriseteleillä suoraan kansalaisille. Näin kulttuurilaitokset eivät ottaisi vastaan rahaa valtiolta.


title: Kulttuurin tuet Suomessa

text: Vuonna 2009 Helsingin kulttuurivirkamiehet yrittivät poistaa puolueiden kulttuuriyhdistysten tuet (77 000 euroa), mutta puolueet kaatoivat esityksen äänestyksessä. Kulttuurilautakunnan jäsen Hannu Oskalan mukaan rahoilla kustannetaan muutaman iäkkään kansalaisen matkailua samalla kun oikeiden kulttuuritoimijoiden avustuksia leikataan.


title: Kulttuurin tuet Suomessa

text: Siitä asti kun 1990-luvun alussa luotiin nykymuotoinen kulttuurin valtionosuusrahoitus, tuki on riippunut lähinnä henkilötyövuosista. Tämä sementoi kulttuurilaitosten aseman. Laitosteattereissä kävijöiden määrä kääntyi heti nopeaan laskuun. Yleisöä siirtyi paljon vähemmän tukia saaville teatteriryhmille. Esimerkiksi Tampereen Komediateatteri, Linnateatteri ja Ryhmäteatteri hankkivat yli 60 % tuloistaan itse, mutta 12 kaupunginteatteria saavat yli 80 % tuloistaan tukina.


title: Kulttuurin tuet Suomessa

text: Turun kaupunginteatterin johtaja arvosteli Muumimaailmassa esiintymisestä Linnateatteria, joka keräsi melkein yhtä paljon katsojia kuin kaupunginteatteri tukien vähäisyydestä huolimatta. Linnateatteri oli mm. esiintynyt Muumimaailmassa. Linnateatterin johtaja Mikko Kouki kysyi, onko hyvä vai paha, että teatterissa on yleisöäkin.


title: Kulttuurin tuet Suomessa

text: Vuonna 2005 Turun kaupunginteatterin keskimääräinen pääsylippu maksoi 25 euroa, minkä päälle oli 58 euroa tukia. Vuoden 1990 jälkeen kaupunginteatterin katsojamäärät ovat olleen paljon pienempiä kuin ennen sitä. Vuonna 1975 luku oli 176 334. Esityksiä on enää 360 - 400 vuodessa, ennen 470 - 600. Tampereen teatterin ja Tampereen työväen teatterin (TTT) kävijämäärä putosi alle puoleen 1986-2004.


title: The Transporter Refueled

text: The Transporter Refueled () on vuonna 2015 ensi-iltansa saanut ranskalainen toimintatrilleri. Elokuvan on ohjannut Camille Delamarre ja sen pääosissa esiintyvät Ed Skrein ja Ray Stevenson.


title: The Transporter Refueled

text: Se on uudelleenkäynnistys "Transporter"-elokuvasarjalle, joka koostui elokuvista "The Transporter", "Transporter 2" ja "Transporter 3". Refueled ei ole jatkoa vuosina 2012–2014 esitetylle televisiosarjalle "", joka myös pohjautui alkuperäiseen trilogiaan.


title: The Transporter Refueled

text: Entinen palkkasoturi Frank Martin toimii kuljettajana alamaailman väelle. Frankin kolme sääntöä; ei nimiä, ei kysymyksiä paketista, eikä sopimuksesta poiketa joutuu koville hänen otettua työn vastaan Anna nimiseltä naiselta. Tuon tehtävän aikana Frankin isä kidnapataan ja hän joutuu sotaan paikallisen rikollisjengin kanssa.


title: The Transporter Refueled

text: EuropaCorp ja Fundamental Films ilmoitti vuoden 2013 Cannesin elokuvajuhlissa aloittavansa uuden Transporter-trilogian tekemisen. Refueledin rahoitusta auttaa myös elokuvan tuottajana ja käsikirjoittajana toimiva Luc Besson.


title: The Transporter Refueled

text: Kuvaukset aloitettiin elokussa 2014 Pariisissa.


title: The Transporter Refueled

text: Vuoden 2015 maaliskuussa vaihdettiin elokuvan nimi "The Transporter Legacy" muotoon "The Transporter Refueled".


title: Taisto Ravantti

text: Taisto Reino Birger Ravantti (s. 27. lokakuuta 1932 Heinjoki) on suomalainen kilpauransa päättänyt koripalloilija ja pesäpalloilija. Koripallossa hän kuului Suomen vuoden 1955 EM-turnausjoukkueeseen, ja pesäpallossa hän saavutti kolme SM-mitalia.


title: Taisto Ravantti

text: Elannon Iskun kasvatti, 182-senttinen Ravantti pelasi Helsingin Urheilijat -41:ssä, Työväen Maila-Pojissa ja Helsingin Visassa Suomen pääsarjassa yhteensä viisi kautta vuosina 1954–1958. Suomen miesten maajoukkueessa Ravantti pelasi vuosina 1953–1955 12 maaottelua 2,4 pisteen keskiarvolla. Hän kuului Suomen joukkueeseen Unkarin EM-kilpailuissa 1955, missä Suomi sijoittui kymmenenneksi.


title: Taisto Ravantti

text: Pesäpallossa Ravantti pelasi miesten SM-sarjassa vuosina 1953–1957, 1963 ja 1969. Hän saavutti Työväen Maila-Pojissa SM-hopeaa vuosina 1956 ja 1957 sekä SM-pronssia vuonna 1955.


title: Karbinoksamiini

text: Karbinoksamiini (CHNClO) on ensimmäisen sukupolven antihistamiineihin kuuluva orgaaninen yhdiste.


title: Karbinoksamiini

text: Karbinoksamiini vaikuttaa salpaamalla H-reseptoreja. Yhdistettä käytetään allergisen nuhan, allergisten iho-oireiden, sekä joskus myös matkapahoinvoinnin hoitoon. Yleensä karbinoksamiinia käytetään sen maleiinihapposuolana karbinoksamiinimaleaattina. Sitä voidaan käyttää yhdistelmähoitona pseudoefedriinin ja dekstrometorfaanin kanssa. Yhdistettä käytetään joko raseemisena seoksena tai puhtaana (-)-enantiomeerina.


title: Karbinoksamiini

text: Karbinoksamiinin synteesin ensimmäisessä vaiheessa 2-bromipyridiinistä muodostetaan Grignard-reagenssi, joka reagoi additioreaktiolla p-klooribentsaldehydin kanssa. Viimeisessä vaiheessa 2-klooridimetyyliaminoetaani reagoi tämän välituotteen kanssa karbinoksamiiniksi.


title: Asko Jokinen

text: Asko Lauri Juhani Jokinen (23. tammikuuta 1932 Helsinki – 5. joulukuuta 2016) oli suomalainen koripalloilija.


title: Asko Jokinen

text: Kiri-Veikkojen kasvatti, 181-senttinen Jokinen pelasi kasvattajaseurassaan (myöh. Pantterit), Kipossa ja Karhun Pojissa Suomen pääsarjassa yhteensä vuosina 1952–1959 kahdeksan kautta. Hän voitti Panttereissa Suomen mestaruuden vuonna 1959.


title: Asko Jokinen

text: Suomen miesten maajoukkueessa Jokinen pelasi vuonna 1955 Unkarin EM-kilpailuissa kahdeksan maaottelua 1,1 pisteen keskiarvolla Suomen sijoittuessa kymmenenneksi.


title: Level-5

text: Level-5 () on japanilainen videopelejä kehittävä yritys. Yrityksen on perustanut Akihiro Hino ja sillä on haarakonttori ja tytäryhtiö Yhdysvalloissa, Kaliforniassa.


title: Level-5

text: Yhtiön tunnetuin pelisarja "Professor Layton" on myynyt yli 15,5 miljoonaa kappaletta maailmanlaajuisesti.


title: Anna Brigadere

text: Anna Brigadere (s. 1. lokakuuta 1861 Tērvete – 25. kesäkuuta 1933 Tērvete) oli latvialainen kirjailija.


title: Anna Brigadere

text: Brigadere kirjoitti draamaa, komedioita ja omaelämäkerrallisen teoksen "Dievs, daba, darbs" (Jumala, luonto, työ). Hänen kertomuksensa "Sprīdītis" kertoo latvialaisen talonpojan mielikuvituksellisista seikkailuista lähimetsissä. Niissä teoksissaan, joissa hän käsittelee lapsuutta, hän osoittaa yllättävän nykyaikaista näkemystä lasten sisäisestä maailmasta.


title: Anna Brigadere

text: Vaikka Brigaderella oli läheinen suhde kustantajaansa, hän ei koskaan solminut avioliittoa. Hänen teoksiaan on käännetty englanniksi, saksaksi, venäjäksi, viroksi ja suomeksi.


title: Aarne S. Avela

text: Aarne Sakari Avela (19. maaliskuuta 1885 Oulu – 6. toukokuuta 1966 Turku) oli suomalainen insinööri, yliopettaja ja teknillisen alan oppikirjojen tekijä.


title: Aarne S. Avela

text: Avelan vanhemmat olivat lyseonrehtori Sakari Westerlund (1858–1925) ja Sofie Lindborg. Hän pääsi ylioppilaaksi Oulun lyseosta 1903 ja valmistui insinööriksi Polyteknillisestä opistosta 1908.


title: Aarne S. Avela

text: Avela oli konepajainsinöörinä teollisuuden ja rautateiden palveluksessa 1912–1925. Hän oli Tampereen teknillisen oppilaitoksen koneenrakennusopin lehtorina 1926–1945 ja yliopettajana 1945–1953.


title: Aarne S. Avela

text: Avela oli naimisissa 1914–1955 musiikinopettaja Saima Maria Snellmanin (k. 1955) kanssa. Avelan sisar filosofian maisteri Alli Avela oli naimisissa kansanedustaja ja Maanmittaushallituksen pääjohtaja Kyösti Haatajan kanssa.


title: Kasper kiltti kummitus

text: Kasper kiltti kummitus () on Harvey Comicsin luoma kummitushahmo, jonka suunnitteli Seymour Reit ja Joe Oriolin kanssa Yhdysvalloissa vuonna ￼￼1939￼￼. Kasper on esiintynyt sarjoissa ja elokuvissa.


title: Kasper kiltti kummitus

text: Ensi kertaa Kasper esiintyi Paramount Picturesin The Friendly Ghost -animaatiosarjassa 1946. Jatkosarja There's Good Boos Tonight esitettiin 1948 alkaen. 55 lyhytelokuvan jälkeen Kasperista tuli myös sarjakuvahahmo, kun St. John Publishing alkoi julkaista sarjakuvaa vuonna 1949. Kasper nähtiin 1960-luvulla ohjelmassa "The New Casper Cartoon Show". Tauon jälkeen Kasper esiintyi vuonna 1979 Hanna-Barberan "Casper and the Angels (eli Kasper ja avaruusenkelit)" -sarjassa. Kasperin viimeisin esiintyminen oli 1990-luvulla elokuvassa nimeltä Casper. Universal Picturesin teki samannimisen animaatiosarjan Casper.


title: Kasper kiltti kummitus

text: Suomessa julkaistiin Kasper kiltti kummitus VHS-kasetteja 1980-luvun lopussa ja sitten vielä 1990-luvun alussa. Suomenkielisestä jälkiäänityksistä ovat vastanneet Golden Voice Oy ja Tuotantotalo Werne Oy.


title: Kasper kiltti kummitus

text: Vuoden 1989 dubbaus


title: Kasper kiltti kummitus

text: Äänet: Golden Voice Oy Vuoden 1994 dubbaus


title: Kasper kiltti kummitus

text: Näyttelijät: VHS-julkaisut


title: Elmina

text: Elmina on kaupunki Ghanan Centralin alueella. Se sijaitsee Atlantin valtameren rannalla kymmenen kilometriä alueen pääkaupungista Cape Coastista länteen. Elmina on Komenda-Edina-Eguafo-Abremin kunnallispiirin sekä Edinan heimoalueen keskus. Kaupungissa on 23 013 asukasta (vuonna 2010, väestönlaskenta).


title: Elmina

text: Portugalilaisten Kultarannikolle 1470-luvulla perustama Elmina oli trooppisen Afrikan ensimmäinen eurooppalainen linnoitus. Se oli tärkeä kulta- ja orjakaupan keskus. Hollantilaiset valtasivat Elminan linnan vuonna 1637. Vuonna 1872 se siirtyi Britannian haltuun.


title: Elmina

text: Elmina on yksi Ghanan huomattavimmista matkailukohteista. Sen tärkeimmät nähtävyydet ovat Unescon maailmanperintökohteiksi julistetut Elminan eli São Jorge da Minan linna (1482) ja Fort Coenraadsburgin linnake (1652) sekä kaupunkia ympäröivät hiekkarannat. Paikallisia elinkeinoja ovat kalastus ja suolan valmistaminen merivedestä.


title: Zuul

text: Zuul on sukupuuttoon kuollut nuijahäntäisten dinosaurusten suku, joka eli Pohjois-Amerikassa myöhäisen liitukauden Campania-vaiheella, noin 75 miljoonaa vuotta sitten. Tyyppilaji "Zuul crurivastator" kuvattiin vuonna 2017, ja sen luurangon otti haltuunsa Royal Ontario Museum.


title: Zuul

text: "Zuulin" poikkeuksellisen täydellinen ja hyvin säilynyt luuranko löydettiin pohjoisesta Montanasta, Judith Riverin muodostumasta vuonna 2014. Suvun nimi "Zuul" juontuu "Haamujengi"-elokuvan kuvitteellisestä hirviöstä. Lajinimi "crurivastator" puolestaan on yhdistelmä latinan sanoista "crus", sääri ja "vastator" tuhoaja, viitaten sen häntänuijaan.


title: Zuul

text: "Zuulin" luuranko on huomionarvoinen, sillä se on ensimmäinen ankylosaureista ensimmäinen jonka häntä ja kallo ovat säilyneet kokonaisina. Se on samalla täydellisin pohjoisamerikkalainen ankylosauri.


title: Zuul

text: "Zuul crurivavastator" oli eläessään 6 metriä pitkä ja painoi arviolta 2 500 kiloa. Fossiilissa on säilynyt pehmytkudoksia, samoin kuin panssaria ja ihon painaumia.


title: Zuul

text: Tutkimukset sijoittavat "Zuulin" heimoon Ankylosauridae, alaheimoon Ankylosaurinae ja tribukseen Ankylosaurini. Ankylosaurinin sisällä se on "Dyoplosauruksen" sisartaksoni, "Scolosauruksen" ja "Anodontosauruksen" lähisukulainen, ja hieman etäisempää sukua "Euoplocephalukselle" ja "Ziapeltalle".


title: Nikolas Saira

text: Nikolas Saira (s. 11. helmikuuta 1999) on suomalainen jalkapalloilija, joka edustaa Veikkausliigassa pelaavaa HIFK:ta. Hän on pelipaikaltaan vasen laitahyökkääjä. Saira edusti juniorina FC Honkaa ja FC Espoota.


title: Nikolas Saira

text: Saira on edustanut Suomen juniorimaajoukkueita, ja kuuluu tälläkin hetkellä Suomen alle 19-vuotiaiden jalkapallomaajoukkueeseen.


title: Who’s Afraid of the Big Bad Wolf?

text: "Who's Afraid of the Big Bad Wolf?" eli "Pahaa sutta ken pelkäisi", on Walt Disneyn animaatiolyhytelokuvan "Kolme pientä porsasta" (1933) tunnusmusiikki. Elokuvan julkaistuessa tunnuslaulusta tulikin suuri hitti.


title: Who’s Afraid of the Big Bad Wolf?

text: Laulun sävelsi Frank Churchill, ja sen sanat Ann Ronnell. Sävelmä on muunnelma Johann Strauss nuoremman operetin "Lepakko "Samppanja"-laulusta.


title: Who’s Afraid of the Big Bad Wolf?

text: Alkuperäisillä englanninkielisillä sanoilla laulun ovat esittäneet äänilevyllä useat artistit. Laulun suomensivat ensimmäisinä R. R. Ryynänen ja S. Ruotsalainen, mutta myöhemmin myös Auvo Nuotio laati siitä oman suomennoksensa. Suomeksi laulun ovat esittäneet levylle Georg Malmsten vuonna 1934 Ryynäsen suomentamin sanoin sekä myöhemmin Kipparikvartetti vuonna 1957 Nuotion suomentamin sanoin.


title: Osu

text: Osu on kaupunginosa Ghanan pääkaupungissa Accrassa. Siellä on 59 460 asukasta (vuonna 2010, väestönlaskenta).


title: Osu

text: Gakylästä alkunsa saanut Osu oli vuodesta 1652 lähtien yksi ruotsalaisten kauppapaikoista Kultarannikolla. Tanskalaiset ottivat sen haltuunsa vuonna 1661 ja rakensivat sinne Christiansborgin linnoituksen. Vuosina 1679–1683 linna oli portugalilaisten käsissä. Englantilaiset ostivat sen tanskalaisilta vuonna 1850. Vuonna 1874 he siirsivät linnaan päämajansa Cape Coastista. Ghanan itsenäistyttyä se on toiminut maan hallituksen keskuspaikkana. Osu on brittiläisen Jamestownin ja hollantilaisen Usshertownin ohella yksi Accran kolmesta historiallisesta ydinalueesta.


title: Axel Salingre

text: Axel Sigurd Salingre (2. syyskuuta 1882 Turku – 13. syyskuuta 1960 Berliini) oli suomalainen hammaslääkäri ja kauppaneuvos.


title: Axel Salingre

text: Salingren vanhemmat olivat hovioikeudenneuvos Gabriel Werner Salingre (1842–1913) ja Anna Helena Oldenburg. Hän pääsi ylioppilaaksi 1903 (Läroverket för gossar och flickor i Helsingfors) ja valmistui Helsingin yliopistosta hammaslääketieteen kandidaatiksi 1905 sekä hammaslääketieteen tohtoriksi Tukholmassa 1907.


title: Axel Salingre

text: Salingre oli hammaslääkärinä Helsingissä vuodesta 1908 alkaen ja toimi hammaslääketieteellisten instrumenttien maahantuontia ja tukkukauppaa harjoittaneen Dentaldepot Ab:n toimitusjohtajana vuodesta 1910 alkaen. Hän sai kauppaneuvoksen arvon 1952. Salingre oli muun muassa Suomen Hammaslääkäriseuran sihteerinä 1917–1919 ja seuran puheenjohtajana 1920. Salingre oli myös ranskalaisten, ruotsalaisten ja tanskalaisten hammaslääkäriseurojen jäsenenä ja kirjeenvaihtojäsenenä.


title: Axel Salingre

text: Salingre oli naimisissa 1912–1949 Märta Sofia Wreden (k. 1949) kanssa.


title: Jarkko Kemppi

text: Jarkko Kemppi (s. 1970 Joutseno) on sotahistoriaan erikoistunut suomalainen historiantutkija. Hän on Viron historian dosentti Itä-Suomen yliopistossa ja sotahistorian dosentti Maanpuolustuskorkeakoulussa.